Kedai koperasi sedia ada tawar barangan keperluan asas murah untuk penjawat awam B40

KELANA JAYA, 19 Januari - Lebih 25,000 kedai koperasi sedia ada di jabatan dan agensi kerajaan akan dimanfaatkan untuk membantu penjawat awam dalam kelompok B40.

Inisiatif bersama CUEPACS dan Angkatan Koperasi Kebangsaan Malaysia Berhad (ANGKASA), menawarkan barang keperluan asas pada harga rendah.

"100 barangan harian utama yang digunakna oleh rakyat dan penjawat awam ini boleh didapati di rangkaian-rangkain kedai koperasi apatah lagi kedai koperasi yang sedia ada di sektor awam ini di apa nama peringkat setempat jabatan tersebut untuk kami salurkan semua keperluan barangan ini dan justeru itu kami mampu sedikit sebanyak mengurangkan beban dan kesan kenaikan harga barang kepada penjawat awam." Kata Presiden CUEPACS, Datuk Adnan Mat bercakap kepada media di Kelana Jaya.

Turut hadir Presiden ANGKASA, Datuk Abdul Fattah Abdullah.

Tambah Datuk Adnan, Sekurang-kurangnya 800,000 penjawat awam dikenal pasti tergolong dalam kumpulan B40.


PM Ismail Sabri masuk UM berdasarkan merit

KUALA LUMPUR, 19 Januari - Penerimaan masuk Perdana Menteri, Datuk Seri Ismail Sabri Yaakob ke Fakulti Undang-Undang, Universiti Malaya (UM) pada tahun 1980, adalah berasaskan merit.

Perkara itu ditegaskan Presiden Pertubuhan Alumni Rumpun Fakulti Undang-Undang UM (PARFUM), Tan Sri Shahrizat Abdul Jalil menerusi satu kenyataan.

Tindakan pengguna Facebook, “Andrew Peris” yang mempertikai kelayakan pendidikan dan integriti Perdana Menteri disifatkan mencemar dan memburukkan imej Datuk Seri Ismail Sabri, selain mencalar reputasi Fakulti Undang-undang UM.

Jelas Tan Sri Shahrizat, Dekan pertama fakulti itu, Tan Sri Professor Ahmad Ibrahim, telah menetapkan standard tinggi bagi melayakkan pelajar memasuki Fakulti Undang-undang UM, termasuk Datuk Seri Ismail.

Perdana Menteri turut membuktikan beliau wajar mendapat biasiswa ketika pengajiannya selepas berjaya menamatkan pengajian dalam tempoh ditetapkan, seterusnya berkhidmat sebagai Peguambela dan Peguamcara.

Tambah Tan Sri Shahrizat, meskipun dibesarkan dalam keluarga sederhana, Datuk Seri Ismail berjaya mencipta kecemerlangan yang membanggakan fakulti sehingga dilantik sebagai Perdana Menteri Malaysia.


Kluster COVID-19 melibatkan institusi pendidikan di Kedah

KEDAH, 19 Januari - 98 pelajar di Maktab Mahmud, Pendang yang positif COVID-19 kini berada di Pusat Kuarantin dan Rawatan COVID-19 (PKRC) di Dewan Wawasan, Jitra dan sebahagiannya di asrama maktab berkenaan. Exco kesihatan negeri, Datuk Dr. Hayati Othman berkata setakat ini semuanya dalam keadaan terkawal. Dikenali sebagai Kluster Dah Penjarum, Maktab tersebut kini ditutup seminggu bagi tujuan sanitasi. Selain itu, 3 lagi kluster pendidikan turut dikenal pasti iaitu Kluster Dah Jalan Merbau, melibatkan 52 pelajar Kolej MARA Kuala Nerang, Padang Terap; Kluster Dah Teluk Teduri melibatkan 39 pelajar Maktab Rendah Sains Mara (MRSM), Baling.

Kluster Dah jalan Pantai melibatkan 33 pelajar SMK Kuala Muda.


RM2.04 bilion disalurkan kepada JKM untuk dimanfaatkan penerima bantuan bulanan

LABUAN, 19 Januari- Sebanyak RM2.04 billion diperuntukkan Kementerian Pembangunan Wanita, Keluarga dan Masyarakat (KPWKM) bagi memberikan bantuan bulanan kepada 515,581 penerima bantuan Jabatan Kebajikan Masyarakat. Mereka terdiri daripada warga emas, orang kurang upaya (OKU), kanak-kanak serta pesakit terlantar. Timbalan Menterinya, Datuk Siti Zailah Mohd Yussof berkata, KPWKM menerima sejumlah RM2.68 billion menerusi Bajet 2022, dengan RM2.5 billion melibatkan peruntukan mengurus dan RM175.42 juta bagi tujuan pembangunan.  Kementerian tersebut juga mendapat peruntukan pertambahan 4.6-peratus atau RM116.882 juta tahun ini, berikutan kerajaan menetapkan Pendapatan Garis Kemiskinan (PGK) baharu pada RM1,169 berbanding RM980 pada tahun sebelumnya.  "Jadi sudah tentu akan menyebabkan lebih ramai penerima bantuan yang akan mendapat bantuan dan maknanya keperluan pun akan bertambah disamping beberapa program baharu yang telah diluluskan kerajaan.""Mana-mana dana yang tidak ada pada peruntukan kami kita sambungkan kepada kementerian yang ada dana, kita bantu itu lah tujuan kita turun padang untuk kita sama-sama beri sokongan kepada NGO-NGO wanita," katanya selepas turun padang melakukan lawatan ke Pusat Aktiviti Wanita di Pejabat Pembangunan Wanita di Labuan.


Prof Dr Haim Hilman Abdullah, Naib Canselor UUM yang baharu

SINTOK, 19 Januari- Berkuat kuasa 17 Januari lepas, Timbalan Naib Canselor (Penyelidikan dan Inovasi) Universiti Utara Malaysia (UUM) Prof Dr Haim Hilman Abdullah dilantik sebagai Naib Canselor yang baharu.  Ketua Pengarah Pendidikan Tinggi, Prof Datuk Dr Husaini Omar menerusi kenyataan memaklumkan; pihaknya percaya segala pengalaman, pengetahuan dan kredibiliti Prof. Dr. Haim Hilman mampu menggalas tanggungjawab diberikan. Sebagai universiti berfokus pengurusan yang cemerlang; kementerian juga percaya Prof. Dr. Haim Hilman mampu meneruskan kesinambungan UUM sebagai pusat kecemerlangan pembelajaran dan pengajaran, penyelidikan, penerbitan dan perundingan yang terkemuka dalam bidang pengurusan di dalam dan luar negara. Prof. Dr. Haim Hilman, 49 tahun, berkelulusan Ijazah Sarjana Muda dan Ijazah Sarjana dalam bidang Pentadbiran Perniagaan dari University of Portsmouth, United Kingdom. Beliau turut memperoleh Ijazah Kedoktoran dalam Pengurusan Strategik pada 2010 dari Universiti Putra Malaysia.


Banjir di Bintulu, dua sekolah rendah tangguh sesi persekolahan

BINTULU, 19 Januari- Perkembangan banjir di Bintulu, yang melibatkan dua buah sekolah rendah di Tubau pagi ini.Menurut penduduk Kampung Melayu Tubau, Awang Yusuf Awang Lai, keadaan air di dua sekolah berkenaan kekal tidak berubah.Semalam, SK Sungai Bukit Balai yang mempunyai 305 murid ditangguhkan sesi persekolahan bersemuka ekoran beberapa kawasan rendah di kawasan tersebut dinaiki air sehingga lebih 1 meter.  Manakala SK Kuala Kebulu, yang terletak di tebingan Sungai Jelalong telah ditangguhkan sesi persekolahan bersemuka sejak Isnin apabila hampir keseluruhan kawasan dinaiki air.


Hujan lebat, Limbang dilanda banjir kilat

LIMBANG, 19 Januari- Hujan lebat yang turun malam tadi menyebabkan beberapa kawasan di Limbang, Sarawak mengalami banjir kilat.Menurut laporan Ketua Zon 7 Balai Bomba dan Penyelamat Limbang, Awangku Mohd Hazmin Awang Zainal, air yang naik hampir satu meter itu menenggelamkan beberapa kawasan di bandar itu.Antara kawasan yang terjejas ialah Kampung Nauran, Kampung Malagangai dan sekitar bandar Limbang. Namun katanya,keadaan banjir ketika ini terkawal selepas air sungai mulai surut.Tambahnya pada masa ini penduduk disekitar kawasan ulu diminta supaya terus berwaspada dan berjaga-jaga ekoran cuaca hujan yang tidak menentu pada masa ini. Jabatan Meteorologi Malaysia (MetMalaysia), meramalkan ribut petir, hujan lebat dan angin kencang di Sarawak membabitkan Sarikei (Meradong), Sibu (Sibu dan Selangau) dan Mukah sehingga 9:00 pagi tadi.


3,000 pelajar luar bandar di Padang Terap, terima baucar bantuan persekolahan

PADANG TERAP, 19 Januari- Hampir 3,000 pelajar luar bandar di Padang Terap, Kedah telah menerima manfaat baucar bantuan pakaian dan peralatan persekolahan bagi sesi persekolahan tahun 2022. Menteri Pembangunan Luar Bandar, Datuk Seri Mahdzir Khalid berkata, ia melibatkan peruntukan berjumlah kira-kira RM250,000.Beliau berkata kerajaan prihatin kegusaran ibu bapa kurang berkemampuan dalam menyediakan persiapan persekolahan anak-anak. Justeru, bantuan berkenaan diharap dapat meringankan beban ibu bapa dalam menyediakan kelengkapan pakaian dan peralatan sekolah ketika rakyat kini berhadapan masalah kewangan berikutan COVID-19 yang melanda negara sejak lebih dua tahun lalu.  Mahdzir yang juga Ahli Parlimen Padang Terap berkata demikian ketika mengadakan tinjauan pembelian barangan keperluan sekolah oleh penerima bantuan bancer berkenaan di Kuala Nerang, Padang Terap.


Sabah tandatangani tiga MOU pelaburan bernilai RM4.3 bilion

KOTA KINABALU, 19 Januari- Sebanyak tiga memorandum persefahaman dimetrai antara kerajaan Sabah dengan pelabur bagi pelaksanaan tiga projek bernilai kira-kira RM4.3 bilion.Ketua Menteri, Datuk Seri Hajiji Noor menyifatkan pemeteraian MoU itu sebagai petanda baik bagi melonjakkan lagi pertumbuhan ekonomi Sabah.Menurut beliau, kerajaan negeri akan terus berusaha membuka lebih banyak peluang pekerjaan dengan tumpuan tiga sektor iaitu, pertanian, perindustrian dan pelancongan.Pemeteraian dokumen disaksikan Datuk Seri Hajiji dengan MoU pertama antara Yayasan Sabah dengan Pavilion Kota Kinabalu Sdn Bhd bagi projek bandar raya Pavilion Harbour City dengan nilai pembangunan kasar (GDV) dianggarkan RM2 bilion."Jadi dengan pelaburan atau projek yang dijalankan nanti yang dibangunkan tentunya beri peluang luas untuk menjana ekonomi Sabah dan peluang pekerjaan seperti yang tadi kita saksikan MoU diantara Pavillion City dengan kerajaan negeri Yayasan Sabah, ianya memperuntukan ' investment' lebih kurang RM2 billion ke RM3 billion dan bakal buka peluang pekerjaan lebih kurang 3,000 ke 4,000 orang," katanya.MoU kedua pula, antara Kementerian Pembangunan Perindustrian Sabah dengan syarikat pelaburan China, King Solar New Materials Sdn Bhd bagi membangunkan kilang memproses pasir silica dan menghasilkan panel solar dengan pelaburan permulaan RM2 billion.MoU ketiga membabitkan Kementerian Pertanian dan Perikanan Sabah dan Borneomed Sdn Bhd bagi projek Ladang Herba Bersepadu Sabah dengan pelaburan bernilai RM350 juta.


Pembangunan Wilayah Persekutuan diperinci semula agar lebih bermanfaat kepada warga kota

KUALA LUMPUR, 19 Januari - Program pembangunan di Wilayah Persekutuan, khususnya di Kuala Lumpur akan diperinci semula.Ia bagi memastikan pelaksanaan yang lebih menyeluruh dan memberi manfaat yang lebih besar kepada warga kota.Menteri Wilayah Persekutuan, Datuk Seri Shahidan Kassim memberi jaminan, penduduk Wilayah Persekutuan akan menikmati proses pembangunan infrastruktur seiring pembangunan lestari berteras konsep hijau."Polisinya ialah bandaraya akan meneruskan usaha untuk mengekalkan kawasan lapang, menambah kawasan lapang, menambah tanaman pokok 1 juta dan dalam masa yang sama pembangunan mesti diteruskan." "Kita tak boleh melihat pembangunan itu mesti diberhentikan. Pembangunan akan diteruskan. Inilah kehidupan kota yang harus berterusan. Jadi, warga kota akan menikmati kehidupan yang lebih baik di masa akan datang," ujar beliau ketika ditemui selepas meninjau dan mendengar taklimat projek naik taraf serta pelebaran jalan masuk di hadapan Projek Perumahan Rakyat (PPR) Anggerik, Jalan Klang Lama oleh Dewan Bandaraya Kuala Lumpur (DBKL).


Kerajaan jamin bantu SUHAKAM promosi ikut acuan Malaysia

KUALA LUMPUR, 19 Januari - Kerajaan beri jaminan akan membantu Suruhanjaya Hak Asasi Manusia Malaysia (SUHAKAM) untuk mempromosi hak asasi manusia di negara ini selaras dengan Perlembagaan Persekutuan dan acuan Malaysia.Ia bertujuan menjaga kesejahteraan rakyat dan menangani sebarang perlanggaran hak asasi manusia yang berlaku dalam negara.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dalam kenyataan susulan pertemuannya dengan SUHAKAM semalam, memaklumkan pertemuan itu adalah bukti illtizam kerajaan Persekutuan dalam membantu suruhanjaya tersebut. Beliau menyedari bahawa isu Hak Asasi Manusia menyentuh pelbagai aspek dalam lapisan masyarakat dan ada kalanya menyentuh perkara-perkara sensitif dan perlu dikaji dengan teliti.Beliau menjelaskan, SUHAKAM juga membentangkan cadangan penambahbaikan institusi penguatkuasaan untuk pertimbangan kerajaan.Inti pati pertemuan tersebut antaranya bagi membincangkan hal ehwal suruhanjaya, perancangan laporan tahunan SUHAKAM, cadangan pindaan Akta SUHAKAM 1999 (Akta 597) dan perkembangan terkini mengenai Pelan Tindakan Nasional Mengenai Perniagaan dan Hak Asasi Manusia (NAPBHR) dan Pelan Tindakan Hak Asasi Manusia Kebangsaan (NHRAP).


OKT mati mengejut akibat paru-paru berair

KUALA LUMPUR, 18 Januari - Jabatan Integriti dan Pematuhan Standard (JIPS) Bukit Aman mengesahkan kematian Orang Kena Tahan, OKT di lokap Balai Polis Pengkalan Chepa, Kelantan baru-baru ini disebabkan paru-paru berair.

Lelaki tempatan berusia 37 tahun terbabit diklasifikasikan sebagai mati mengejut.

Pengarahnya, Datuk Azri Ahmad menerusi kenyataan menjelaskan ia susulan hasil bedah siasat dijalankan di Hospital Raja Perempuan Zainab, Kota Bahru. "Pihaknya akan meneruskan siasatan daripada pelbagai sudut sebelum menyerahkan hasil siasatan berkenaan kepada Timbalan Pendakwa Raya untuk tindakan lanjut", Kata Datuk Azri.

Semalam, JIPS dilaporkan menerima laporan seorang OKT meninggal dunia pada pukul 4.35 petang.

OKT tersebut ditahan bawah Seksyen 12(2) Akta Dadah Berbahaya 1952 dan Seksyen 15(1)(a) Akta yang sama dan direman empat hari.


Susulan 44 pelajar positif COVID-19, 256 kontak rapat dikesan dan sedang jalani kuarantin

KOTA BAHRU, 18 Januari - 44 pelajar asrama Sekolah Menengah Kebangsaan Agama Naim Lil-Banat, dikesan positif COVID-19 semalam. Manakala 256 kontak rapat telah dikenal pasti setakat ini.

Menurut Pengarah Jabatan Kesihatan Negeri Kelantan, Datuk Dr Zaini Hussin, ke semua kontak rapat diarah menjalani kuarantin dan dinasihatkan menjalani saringan sekiranya mengalami gejala.

Jelas beliau, "kluster yang membabitkan pelajar asrama sekolah itu diisytihar pada Jumaat lalu, sebagai Kluster Embi Telipot."

Susulan itu, Pejabat Kesihatan Daerah Kota Bharu mencadangkan proses pengajaran dan pembelajaran bersemuka sekolah itu ditangguhkan sehingga 25 Januari depan.

Beliau turut menafikan dakwaan kes berpunca daripada seorang pelajar yang mana ibu bapanya baharu pulang dari menunaikan umrah dan disahkan dijangkiti varian Omicron.

Dr Zaini berkata, dakwaan itu tidak benar kerana pihaknya belum mendapatkan keputusan sampel yang diambil daripada ibu bapa pelajar tersebut.

Siasatan lanjut masih dijalankan bagi mengetahui punca sebenar kes.


Bot karam: Enam lagi ditemukan lemas, seorang selamat

PONTIAN, 18 Januari - Susulan bot membawa pendatang asing tanpa izin (PATI), karam di kedudukan 0.3 barat daya Pontian Besar, Johor.

Enam daripada tujuh yang hilang sebelum ini ditemukan telah meninggal dunia.

Manakala seorang wanita ditemukan selamat, bagaimanapun dalam keadaaan kritikal.

Pengarah Agensi Penguatkuasaan Maritim Malaysia (MARITIM) Johor, Laksamana Pertama MARITIM Nurul Hizam Zakaria berkata, wanita berkenaan telah dikejarkan ke Hospital Sultanah Aminah Johor Bahru.

Hasil siasatan, kesemua PATI berumur 25 hingga 35 tahun, menaiki bot gentian dari Pulau Jaloh, Batam, Indonesia, dipercayai menuju ke Api Api, Pontian, malam tadi.

Pagi tadi, bot nelayan berjaya menyelamatkan 6 daripada mereka, manakala 7 dilaporkan hilang, sebelum Operasi Carilamat diaktifkan.

"Mangsa yang masih hidup diserahkan kepada pihak polis untuk siasatan lanjut, dan mangsa mangsa yang lain telah pun diserahkan kepada hospital", katanya lagi.

Siasatan awal mendapati, bot dinaiki 13 penumpang itu, dipukul ombak kuat, dan karam kira-kira 11 malam semalam.

Dua tekong lelaki berumur 30 ditahan dan akan direman pagi esok.

Kes disiasat mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 serta Seksyen 6 (1) (c) Akta Imigresen.  Operasi Carilamat ditamatkan pukul 3:45 petang tadi.


23 Anggota, pegawai PDRM Pahang dibuang kerja, tindakan diambil disebabkan pelbagai kesalahan

KUANTAN, 18 Januari - Seramai 23 anggota dan pegawai polis Pahang telah diambil tindakan dibuang kerja kerana melakukan pelbagai kesalahan dalam tempoh dua tahun bermula 2020.

Tindakan dibuat selepas mereka didapati bersalah oleh mahkamah atas pelbagai kesalahan seperti penagihan dadah dan kesalahan jenayah lain.

Ketua Polis Pahang, Datuk Ramli Mohamed Yoosuf berkata, seramai 14 anggota dan pegawai diambil tindakan dibuang kerja pada 2020.

Manakala sembilan orang pada 2021 dengan kesalahan melibatkan jenayah narkotik, rasuah dan salah guna kuasa.

Ia sangat membimbangkan dan tindakan buang kerja diharap dapat jadi pengajaran dan peringatan kepada anggota dan pegawai lain yang sedang dalam perkhidmatan. "Kita satu organisasi yang besar yang mana selalunya adalah penglibatan dalam kes kes jenayah kes kes rasuah penyalahgunaan dadah dan sebagainya kita tidak terkecuali itu sebagai premis yang utamanya tetapi yang kita nak tekankan bukanlah soal mereka itu dibuang kerja sebagai peringatan kepada mereka yang sedang dalam perkhidmatan ini untuk tidak menjinakkan diri dengan apa apa elemen negatif yang boleh memberi efek kepada diri mereka", Kata Datuk Ramli Mohamed Yoosuf ditemui selepas perhimpunan bulan Januari 2022 di Ibu Pejabat Polis Kontinjen Pahang di Kuantan.  Dalam perkembangan lain katanya, "bagi tahun 2021, sebanyak 1,266 kertas siasatan pelbagai kesalahan jenayah komersial telah diselesaikan."  Seramai 1,101 pembekal dan 2,687 pemilik dadah bagi jenayah narkotik juga berjaya ditangkap.


JAIS keluarkan ketetapan baharu solat jumaat

SELANGOR, 18 Januari - Sultan Selangor Sultan Sharafuddin Idris Shah perkenan penggunaan sepenuhnya ruang solat utama dan ruang limpah di semua masjid dan surau yang mendapat kebenaran Solat Jumaat.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata Sultan Selangor turut berkenan bagi jarak antara satu jemaah dengan jemaah yang lain ditetapkan dengan jarak 1.0 meter.

Berikutan perkenan terkini Sultan Selangor, satu surat ketetapan mengenainya akan dikeluarkan dan diedarkan JAIS kepada kesemua masjid dan surau terlibat dalam tempoh terdekat, untuk dilaksanakan Jumaat ini.

Ketetapan baharu itu akan memberi kesan peningkatan kapasiti bilangan jemaah Solat Fardu Jumaat di seluruh Selangor sehingga 35%, tertakluk kepada keluasan fizikal masjid dan surau.

Sebanyak 427 buah masjid dan 316 surau yang mendapat kebenaran Solat Jumaat akan terlibat dengan ketetapan terbaharu ini.

JAIS berharap agar ketetapan baharu ini, akan dimanfaatkan sepenuhnya umat Islam khususnya golongan muda untuk berusaha mendapat tempat bagi menunaikan Solat Fardu Jumaat.


Perlis ke arah Negeri Banda Raya Menjelang Tahun 2030

KANGAR, 18 Januari - Aspek perancangan pembangunan fizikal serta pertumbuhan ekonomi menjadi fokus utama, dalam usaha menjadikan Perlis sebagai sebuah Negeri Bandar Raya Menjelang Tahun 2030.Fokus itu akan mempengaruhi jumlah penduduk negeri yang secara tidak langsung turut meningkatkan bilangan warga kerja, pelajar serta pemain industri sokongan berkaitan. Titah Raja Muda Perlis Tuanku Syed Faizuddin Putra Jamalullail, pembangunan akan membawa kepada perubahan dalam masyarakat secara keseluruhannya. "Justeru rakyat di negeri ini hendaklah bersedia untuk menangani sebarang masalah sosial yang mungkin akan terjelma akibat daripada pertambahan penduduk dan kehadiran berbagai gelagat manusia dari berbagai lapisan masyarakat," titah Tuanku Syed Faizuddin Putra Jamalullail ketika menyerahkan agihan zakat Majlis Agama Islam dan Adat Istiadat Melayu Perlis (MAIPs) kepada penerima di Kampung Teluk Kacang di sini."Sesungguhnya perubahan adalah satu cabaran namun begitu cabaran boleh dijadikan peluang jika cabaran itu ditangani dengan cara yang positif," titah Baginda lagi.Perkara yang perlu diberi keutamaan adalah melengkapkan diri masing-masing untuk bersedia dalam aspek pendidikan serta pengetahuan agama dan moral bagi menghadapi sebarang perubahan mendatang.


Hubungan diplomatik Malaysia-Laos diperkukuh menerusi kerjasama sektor ekonomi digital

KUALA LUMPUR, 17 Januari - Hubungan dua hala Malaysia-Laos terus diperkukuh menerusi kerjasama dalam sektor ekonomi digital.Untuk itu, Malaysia bakal berkongsi kepakaran dan pengalaman dalam aplikasi kerajaan digital, penyelesaian Teknologi Kewangan (FinTech), selain membangunkan Lao Digital Park dan FinTech Valley di Vientiane. Menurut Presiden Majlis Perniagaan Malaysia Laos, Datuk Seri Matthew Yeoh Chin Chong, Laos menawarkan potensi besar dalam sektor ekonomi baharu disokong 60 peratus populasi berusia bawah 25 tahun.Pada masa sama, Malaysia boleh memanfaatkan kelebihan Laos sebagai pintu masuk ke pasaran serantau dengan kedudukan strategiknya di tengah-tengah Sungai Mekong. "Laos bersama Cambodia, Thailand, Myanmar dan Vietnam, mempunyai populasi lebih 200 juta penduduk di sepanjang jajaran Sungai Mekong, iaitu dua kali ganda saiz Filipina, memberi keyakinan melabur di situ. Bulan lepas juga keretapi berkelajuan tinggi dari China juga mula beroperasi menghubungkan Vientiane," katanya dalam sidang media, selepas menyaksikan pemeteraian 10 perjanjian persefahaman melibatkan syarikat tempatan dan Laos.Antaranya perjanjian melibatkan iBees Capital bersama ALO Technologies berpangkalan di Vientiane bagi mewujudkan syarikat tujuan khas (SPV) Lao Digital Economy Corporation, LDEC.LDEC akan menjadi badan bertindak utama bagi Lao Digital Park dan FinTech Valley, sebahagian daripada Pelan Pembangunan 5 Tahun Ekonomi Digital Laos.


Selesaikan segera isu RFID - Menteri

KUALA LUMPUR,17 Januari - PLUS Malaysia Bhd (PLUS) dan syarikat Touch 'n Go Sdn Bhd (TnG) diarah perlu mencari jalan penyelesaian berhubung isu kesesakan yang dilaporkan berlaku di plaza tol seluruh negara berikutan pelaksanaan sistem teknologi Identifikasi Frekuensi Radio (RFID).Menteri Kanan Kerja Raya Datuk Seri Fadillah Yusof berkata isu tersebut perlu diselesaikan secepat mungkin bagi mengelakkan kesesakan jalan raya.“Saya telah hubungi mereka (PLUS dan TnG) selepas mendapat aduan, dan meminta mereka jelaskan kepada orang ramai serta cari penyelesaian…penyelesaian kepada segala isu berbangkit kepada pelaksanaan (RFID) ini,” katanya.“Apabila ia projek rintis, ada beberapa perkara akan lalui dan perlu selesaikan,” kata Fadillah ketika ditemui media selepas meninjau pembukaan Jambatan Dengkil di FT31 (Jalan Banting-Semenyih) Seksyen 20.80 di sini hari iniTambah Fadilah pelaksanaan RFID itu adalah projek rintis yang masih mengekalkan lorong kad TnG dan SmartTag masih lagi dikekalkan untuk pengguna.“Kita belum wajibkan untuk gunakan RFID dan ia terserah kepada orang ramai untuk gunakan,” katanya.Beliau memberi jaminan bahawa KKR akan sentiasa memantau perkara tersebut dan mengambil serius aduan, supaya ia tidak menyusahkan sebaliknya memberi kemudahan dan kesenangan buat pengguna."Di peringkat kementerian, kita akan terus memantau dan memastikan pihak PLUS dan Touch ‘n Go menyelesaikan apa sahaja isu yang berhubung kait penggunaan lorong RFID," tegasnya.Tinjauan yang dilakukan beberapa agensi media melaporkan berlakunya kesesakan trafik yang teruk selepas sistem Identifikasi Frekuensi Radio (MyRFID) yang mula dilaksanakan pada 15 Januari.Orang ramai turut mengeluh dan mengadu di media sosial kerana berlakunya kesesakan trafik di tol Bandar Seri Putra, Bangi pagi tadi.Terdahulu, pelaksanaan transaksi tol menggunakan teknologi RFID adalah satu inisiatif yang dilaksanakan oleh syarikat konsesi PLUS, dengan RFID dibekalkan oleh syarikat Touch N Go.Ia merupakan projek rintis dengan sebelum ini RFID untuk kawasan dalam bandar sudah pun dilaksanakan, manakala mula dilaksanakan PLUS di peringkat Lebuhraya Utara-Selatan.


Enam kluster baharu COVID-19 dikesan hari ini - KKM

PUTRAJAYA, 17 Januari - Kes baharu COVID-19 menurun kepada 2,342 kes hari ini.Jumlah itu lebih rendah berbanding 3,010 kes yang direkodkan semalam.Ketua Pengarah Kesihatan, Tan Sri Dr. Noor Hisham Abdullah dalam satu kenyataan memaklumkan daripada jumlah kes yang dikesan hari ini, 2,162 kes adalah penularan tempatan, 180 kes pula kes import."Kes hari ini membabitkan 98.5 peratus atau 2,308 pesakit kategori 1 dan 2 manakala 1.5 peratus atau 34 pesakit adalah kategori 3, 4, dan 5," katanya dalam kenyataan.Sebanyak 184 kes memerlukan rawatan di Unit Rawatan Rapi manakala 87 kes pula memerlukan bantuan pernafasan.6 kluster baharu turut dikesan, sekali gus menjadikan jumlah terkini sebanyak 6,218 kluster dilaporkan dengan 177 kluster masih aktif.


Dos penggalak: Warga emas boleh 'walk in' ke PPV mulai Rabu ini

PUTRAJAYA, 17 Januari - Pelaksanaan vaksinasi dos penggalak COVID-19 secara jumpa terus untuk warga emas bermula Rabu ini yang akan beroperasi setiap hari kecuali cuti umum di empat Pusat Pemberian Vaksin (PPV) Integrasi di Lembah Klang.Kementerian Kesihatan dalam kenyataan hari ini menyebut empat PPV tersebut ialah PPV World Trade Centre dan PPV Axiata Arena, Bukit Jalil di Kuala Lumpur, serta PPV Ideal Convention Centre di Shah Alam dan PPV Integrasi di Dewan Soka Gakkai, Klang di Selangor.Menurut kenyataan itu lagi, kesemua PPV beroperasi bermula 2 petang hingga 8 malam, kecuali PPV Dewan Soka Gokkai yang beroperasi dari 12 tengah hari hingga 4 petang.Sehingga semalam, liputan vaksinasi dos penggalak bagi warga emas, iaitu individu berumur 60 tahun dan ke atas, di Selangor, Wilayah Persekutuan Kuala Lumpur dan Putrajaya, Negeri Sembilan, Melaka, Pulau Pinang dan Sarawak telah mencapai lebih 70 peratus.“Untuk makluman, warga emas berumur 60 tahun dan ke atas yang telah menerima dos lengkap selepas tempoh tiga bulan daripada dos terakhir, adalah layak untuk menerima dos penggalak.“Warga emas yang ingin hadir secara ‘walk-in’ adalah dimohon agar mempunyai sijil vaksinasi digital yang lengkap di dalam MySejahtera, bagi melancarkan proses vaksinasi,” menurut kenyataan itu.Sementara itu, kenyataan itu menyatakan PPV ‘Offsite’ di Selangor, Kuala Lumpur dan Putrajaya, Negeri Sembilan, Melaka, Pulau Pinang dan Sarawak juga, akan melaksanakan perkhidmatan vaksinasi secara jumpa terus kepada warga emas mulai 24 Januari ini.Senarai lengkap PPV ‘Offsite’ yang terlibat akan diumumkan pihak ProtectHealth Corporation.Dalam pada itu, KKM dalam kenyataan sama menyatakan buat masa ini, janji temu di PPV Integrasi di Lembah Klang diberikan kepada individu yang telah menerima dos lengkap AstraZeneca atau Sinovac, untuk diberikan dos penggalak vaksin AstraZeneca.Bermula Rabu ini juga, vaksin Pfizer akan dibekalkan di PPV tersebut, khusus bagi individu tertentu seperti ibu hamil yang telah menerima janji temu atau individu yang mempunyai kontraindikasi terhadap vaksin AstraZeneca.


Tawar sijil vaksinasi palsu, poliklinik swasta diserbu polis

SHAH ALAM, 17 Januari - Tujuh individu tempatan termasuk tiga wanita yang merupakan pekerja dan pemilik sebuah poliklinik dipercayai terbabit dalam aktiviti pemalsuan cara memperoleh dan mengeluarkan sijil vaksinasi secara tidak sah di Gombak, Selangor.Ke semua suspek yang ditahan oleh pihak polis berumur lingkungan 20 hingga 35 tahun disyaki melakukan kegiatan itu, sejak tiga bulan lalu.Ketua Polis Selangor Datuk Arjunaidi Mohamed berkata dalam serbuan di poliklinik pada Jumaat lalu, polis turut merampas peralatan komputer yang dipercayai digunakan untuk mengisi data pesakit ke dalam aplikasi MySejahtera.Menurutnya, walaupun poliklinik tersebut menerima vaksin COVID-19 daripada Kementerian Kesihatan Malaysia (KKM), namun kandungan botol vaksin dibuang dan dipulangkan kepada KKM sebagai tanda sudah dicucuk dan sijil vaksinasi dikeluarkan.Arjunaidi berkata modus operandi poliklinik berkenaan adalah bagi individu yang tidak mahu menerima vaksin (antivaksin), mereka tidak akan disuntik tetapi hanya dikeluarkan sijil selepas dikenakan bayaran tertentu. Tambahnya pada peringkat awal, pelanggan akan dikenakan bayaran sehingga RM3,000 tetapi kemudiannya bayaran diturunkan kepada RM500.Beliau juga tidak menafikan terdapat persaingan harga dari kumpulan lain yang menawarkan perkhidmatan sama.

Serbuan itu dilakukan susulan pesanan ringkas yang tular melalui WhatsApp yang menawarkan khidmat pendaftaran vaksinasi dalam aplikasi MySejahtera.

“Hasil penelitian dalam komputer riba yang dirampas mendapati terdapat 5,601 pesakit yang telah didaftarkan sebagai penerima vaksinasi ke dalam sistem MySejahtera. Siasatan lanjut sedang dijalankan bagi mengenal pasti jumlah yang didaftarkan tanpa menerima suntikan,” katanya."Modus Operandi yang digunakan dalam kes ini adalah dengan cara mendapatkan pelanggan melalui sebaran “Whatsapp” dan juga kenalan terdekat."Mereka disiasat bawah Seksyen 269 Kanun Keseksaan serta 22 (d) Akta Pencegahan dan Pengawalan Penyakit Berjangkit 1988.

Sebelum ini media melaporkan Polis Terengganu berjaya membongkar kegiatan penjualan sijil vaksinasi COVID-19 palsu yang melibatkan seorang doktor klinik swasta berusia 51 tahun di Daerah Marang.

Penipuan mengeluarkan sijil vaksinasi palsu berkenaan melibatkan golongan yang enggan divaksin dan sanggup membayar sejumlah upah antara RM400 ke RM600 bagi mendapatkan sijil palsu tersebut.Sehingga tangkapan dibuat, polis percaya terdapat lebih 1,900 individu terlibat memohon mendapatkan sijil vaksinasi palsu itu.


Geran RM5,000 kepada 100 usahawan belia di Wilayah Iskandar Malaysia, Johor

JOHOR BAHRU, 17 Januari- Seramai 100 usahawan belia di Wilayah Iskandar Malaysia menerima geran RM5,000 setiap seorang menerusi program Iskandar Malaysia Youth Entrepreneur Scheme (IMYES). Ke semua usahawan belia itu telah menamatkan latihan kemahiran dan keusahawanan yang berlangsung selama empat hari.  Ketua Eksekutif Pihak Berkuasa Wilayah Pembangunan Iskandar (IRDA) Datuk Dr Badrul Hisham Kassim berkata, IMYES merupakan inisiatif Iskandar Malaysia memastikan rakyat khususnya belia yang terjejas akibat COVID-19 diberi sokongan dan bantuan supaya boleh kembali mengukuhkan taraf sosio ekonomi mereka.  "Ke semua program-program yang dilaksanakan menjurus kepada memperkasakan golongan belia berdasarkan kepada rangka kerja pembangunan belia Iskandar Malaysia. Dibawah rangka kerja ini, pemerkasaan belia adalah berteraskan kepada belia sebagai penerima manfaat, belia sebagai rakan strategik dan belia sebagai pemimpin," kata Dr Badrul ketika berucap menyampaikan geran kepada belia terlibat di sini.  Program IMYES dilaksana Iskandar Youth Hub Sendirian Berhad melalui dana Pelan Jana Semula Ekonomi Negara (PENJANA).  Setiap peserta diberi elaun sepanjang latihan bagi mengurangkan beban mereka.


12,000 unit RKMAT bakal dibina dalam tempoh RMKe-12 dan ke-13

KUALA LUMPUR, 17 Januari - Kementerian Pertahanan melaksanakan Pelan Tindakan Perumahan 3.0 bagi memastikan lebih ramai anggota dan warga awam kementerian itu, dapat mendiami kediaman yang selesa, selamat dan terjamin.Menterinya Datuk Seri Hishammuddin Tun Hussein berkata, sebanyak 12,000 unit Rumah Keluarga Malaysia Angkatan Tentera (RKMAT) bakal dibina dalam tempoh Rancangan Malaysia ke-12 dan ke-13."Bagi 2022 sahaja, dijangka tujuh projek pembinaan RKMAT akan siap meliputi 6 negeri iaitu Kedah (RKMAT Tok Jalai), Perlis (RKMAT Kem Oran), Kelantan (RKMAT Kem Tumbi), Johor (RKMAT Segamat), Sarawak (membabitkan dua kem iaitu RKMAT Pakit dan RKMAT Miri) dan Pahang (RKMAT Kem Bera)," katanya.Menurut Hishamuddin lagi, lebih banyak rumah bawah Program Satu Anggota Satu Rumah (SASaR) juga akan dibina.Tiga lokasi telah dikenal pasti iaitu di Kem Transmitter Sungai Besi, Kem Wardieburn, Setapak dan Kem Genting Klang. Malah, projek SASaR di Kem Transmitter Sungai Besi telah bermula pada 1 Jun tahun lalu dan dijangka siap pada 2025."Tidak kisah anggota yang bertugas di perbatasan ataupun anggota dan warga MINDEF yang bertugas di pejabat, setiap di antara mereka adalah penting dan akan dibela kebajikannya."Sehubungan itu saya ingin memaklumkan bahawa saya telah mengarahkan supaya Blueprint Perumahan 3.0 MINDEF dilaksanakan," katanya ketika berucap pada Majlis Amanat Tahun Baharu 2022 Menteri Kanan Pertahanan di Wisma Perwira, di sini, hari ini.Beliau turut memaklumkan, sebanyak RM2.59 juta diperuntukkan bagi membaik pulih dan membina kira-kira 100 buah rumah veteran ATM menerusi Program Inisiatif Perumahan Veteran ATM.Pada tahun ini juga, sebanyak 275 Projek Jiwa Murni dijangka dilaksanakan di Semenanjung Malaysia, yang akan memanfaatkan lebih ramai veteran ATM.


KDN beli 50 bot "tahan lasak" untuk aset tambahan polis jalankan misi banjir

KUANTAN, 17 Januari- Sebanyak 50 buah bot pelbagai saiz akan diserahkan secara berperingkat kepada Polis Diraja Malaysia (PDRM) sebagai tambahan aset dan keperluan untuk menjalankan operasi menyelamat ketika banjir.Menteri Dalam Negeri, Datuk Seri Hamzah Zainudin berkata, sebanyak RM3.05 juta diperuntukkan bagi pembelian bot itu yang diperbuat daripada bahan 'High Density Polyethylene' (HDPR), jenis tahan lasak.Katanya, setakat hari ini pihak kementerian menerima tujuh buah bot pelbagai saiz yang diberikan kepada negeri memerlukan di pantai timur, berdasarkan kesesuaiannya dalam operasi menyelamat penduduk yang terkena banjir. "Kita akan beri fokus kepada kawasan-kawasan dan negeri-negeri berdepan risiko bencana. Apakah jenis-jenis yang diperlukan. Ini adalah sesuatu yang dibuat secara teliti oleh pegawai kita di KDN ini," katanya kepada pemberita selepas Lawatan Kerja Pengurusan Banjir Pantai Timur di Markas Briged Tenggara Pasukan Gerakan Am (PGA) di sini.Tambahnya, bakinya 43 buah lagi akan diserahkan sejurus bot tersebut siap dalam tempoh 10 minggu.  Beliau turut menegaskan bahawa penyerahan bot tersebut tidak terlewat memandangkan banjir besar yang berlaku baru-baru ini adalah fenomena baharu selain kerajaan tidak memiliki aset mencukupi."Saya nak maklumkan seperti yang saya kata ini fenomena baru, kita bukan tidak ada aset cuma tidak mencukupi kita bukan agensi penyelamat kita hanyalah 'the frontliner' yang membantu awal untuk memaklumkan mereka menghadapi bencana. Jadi bot-bot yang digunakan adalah untuk membantu penduduk secepat mungkin, tambahnya.


BANTUANBANJIR.COM permudah mangsa banjir dapatkan maklumat bantuan

KUALA LUMPUR, 17 Januari- Kementerian Kewangan membangunkan portal bantuanbanjir.com yang menghimpunkan pelbagai pautan di bawah satu laman sesawang bagi memudahkan orang ramai mendapatkan maklumat berkaitan bantuan banjir. Menterinya, Tengku Datuk Seri Zafrul Abdul Aziz berkata senarai penuh bantuan kerajaan seperti Bantuan Wang Ihsan (BWI) dan bantuan lain bagi membaiki rumah serta baucar membaiki kenderaan tersedia di bawah portal tersebut.Secara keseluruhan, sejumlah RM1.4 bilion telah diperuntukkan bagi mangsa banjir di negara ini, dengan bantuan boleh mencecah RM61,000 bagi mangsa banjir yang terlibat.“Semasa saya menyertai pelbagai program bantuan banjir, ramai mangsa yang berterima kasih kepada kerajaan di atas bantuan yang disalurkan tapi satu perkara yang sering ditanya, bagaimana untuk mendapatkan maklumat bagi memohon bantuan.“Memang betul dengan pelbagai agensi terlibat dalam penyaluran bantuan mesti ramai yang hendak tahu bagaimana cara dapatkan bantuan,’’ katanya dalam video berdurasi 1.52 saat mengenai bantuanbanjir.com.Katanya portal berkenaan dilengkapi langkah-langkah memanfaatkan bantuan yang disediakan agensi penyelaras bantuan.


JPJ perkenal ujian lesen memandu secara 'e-Testing' April ini

PUTRAJAYA, 17 Januari- Jabatan Pengangkutan Jalan (JPJ) bakal melaksanakan ujian lesen memandu secara automasi atau 'e-Testing' yang bakal dilancarkan sempena Sambutan Hari JPJ ke-76, pada bulan April nanti.Menurut Ketua Pengarah JPJ, Datuk Zailani Hashim, sistem itu masih mengekalkan enam peringkat ujian iaitu belajar dalam kelas, litar dan jalan raya."Kebanyakan proses ujian, bahagian 1,2, 3 akan dipantau sepenuhnya melalui gajet IT. Biasanya pihak JPJ paling kurang ada 6 orang satu IM (Institut Memandu) guna e-testing kita boleh jimatkan petugas, kita boleh 'mobilize' petugas lain untuk kerja-kerja penguatkuasa sebab sistem hanya memerlukan 2 hingga 3 orang sahaja," katanya pada sidang media selepas Majlis Amanat Tahun Baharu 2022 JPJ di sini hari ini, Sistem itu juga membolehkan pegawai penguji JPJ memantau dari bilik kawalan manakala calon yang diuji berada bersendirian dalam kereta."Segala arahan atau kesalahan yang dilakukan oleh calon terbabit akan dipantau serta ditegur melalui bilik kawalan khas yang disediakan di Institut Memand (IM) terbabit. Keputusan ujian keluar cepat dan semua keputusan boleh dicetak segera," katanya. Dalam perkembangan lain, Zailani berkata JPJ menyasarkan kutipan hasil sebanyak RM4.12 billion menjelang hujung tahun ini.Sasaran kutipan itu meningkat berbanding RM4 bilion yang berjaya dikutip tahun lalu.Bagi tujuan itu sebanyak 100 unit kios baharu akan ditempatkan di semua cawangan JPJ selain tambahan 20 buah van begerak (mobile JPJ) pada tahun ini."Kita ada pendekatan online iaitu melalui kiosk kita dan kita 'reach out' kepada melalui mobile unit kita di seluruh Putrajaya ini. Orang ramai cukup gemar membuat pembayaran menerusi kaunter ini, katanya.


Pembangunan bola sepak perlu dijadikan agenda nasional untuk manfaat bersama - PM

PUTRAJAYA, 17 Januari- Tanggungjawab pembangunan bola sepak negara harus dijadikan sebagai agenda nasional, tidak hanya dipikul Persatuan Bolasepak Malaysia (FAM) semata-mata.  Perdana Menteri, Datuk Seri Ismail Sabri Yaakob berkata dengan kerjasama kementerian berkaitan, syarikat berkaitan kerajaan (GLC) serta sektor swasta boleh menyumbang dari segi sokongan material dan fizikal. "Sebagai balasan dengan bantuan modal insan yang ada dalam FAM, badan induk sukan bola sepak negara ini boleh menjamin pulangan atas pelaburan (ROI) bagi memenuhi tuntutan penaja, kata Perdana Menteri semasa berucap merasmikan Majlis Pecah Tanah Ibu Pejabat Baharu FAM di sini.Beliau berharap projek pembinaan ibu pejabat FAM itu dapat dilaksanakan dengan jayanya agar menjadi sumber kekuatan kepada tadbir urus FAM dalam membentuk pasukan kebangsaan yang mampu berdaya saing di peringkat antarabangsa, serta mampu membangunkan modal insan yang mahir dari segi teknikal, pengurusan, kepengadilan dan kejurulatihan. Sejajar dengan pembangunan tersebut, sebagai penyokong Harimau Malaya yang mewakili seluruh Keluarga Malaysia, Ismail juga berharap FAM akan menitikberatkan kecemerlangan serta persediaan yang lebih baik dan rapi sebelum perlawanan agar kita tidak mudah kecundang.


PJKM bantu pulih semula sektor peruncitan

KUALA LUMPUR, 17 Januari - Program Jualan Keluarga Malaysia (PJKM) 2022 yang dilaksanakan di seluruh negara bertujuan membantu memulihkan semula sektor peruncitan negara.Pengarah Sekretariat Perdagangan Pengedaran Perniagaan dan Industri Perkhidmatan Kementerian Perdagangan Dalam Negeri dan Hal Ehwal Pengguna (KPDNHEP) Muhamad Hanif Asa'ari berkata, program berkenaan diharap menjadi pemangkin kepada pengguna untuk merancang pembelian dan membuat pilihan bijak."Kita ada lapan segmen semuanya yang mengandungi segmen musim perayaan, segmen-segmen tertentu yang akan dilaksanakan bulan Januari hingga Disember tahun 2020. Dua konsep ini kita gabungkan untuk memberi tawaran harga yang sangat berpatutan kepada semua pengguna sepanjang tahun 2022. Selain merancakkan sektor peruncitan pada masa sama dapat menawarkan harga yang lebih berpatutan kepada pengguna bagi menangani kos sara hidup," kata Hanif menerusi 'skype' dalam rancangan Selamat Pagi Malaysia.Program yang bermula Disember lalu itu turut menawarkan potongan harga 20 hingga 50 peratus yang menyasarkan golongan B40 dan M40.PJKM di 222 kawasan Parlimen dijangka berlangsung sehingga Februari depan yang akan dilaksanakan dua kali sebulan.


FAM terima sumbangan RM10 juta

PUTRAJAYA, 17 Januari - Sebanyak RM10 juta disumbangkan kepada Persatuan Bolasepak Malaysia (FAM) bagi tujuan pembangunan bola sepak negara.  Menurut Perdana Menteri Datuk Seri Ismail Sabri Yaakob, ia sebagai sokongan dalam pelaksanaan pelan menyeluruh ke arah menjadikan Malaysia sebagai negara yang disegani dalam sukan bola sepak menjelang tahun 2030. Jelasnya, pembangunan sukan nombor satu itu bukan setakat penyediaan infrastruktur yang canggih dan moden semata-mata, sebaliknya turut melibatkan pembangunan bakat yang sistematik, bermula daripada peringkat akar umbi dan seterusnya menggilap bakat mereka sehingga menjadi aset terbaik negara.  "Kerajaan sentiasa melakukan yang terbaik untuk membantu perkembangan mutu bola sepak negara. Peta Hala Tuju atau F:30 yang dilancarkan pada 2018 pula adalah simbol kesungguhan FAM dalam melaksanakan pelan menyeluruh ke arah menjadikan Malaysia sebagai sebuah negara bola sepak yang disegani," kata beliau ketika berucap merasmikan Majlis Pecah Tanah Ibu Pejabat Baharu Persatuan Bola Sepak Malaysia (FAM) di sini. "Sasaran utama F:30 ini adalah menjadikan pasukan negara sebagai salah satu daripada lima pasukan terbaik di Asia menjelang 2030. Sasaran ini mampu dicapai dengan syarat pucuk pimpinan FAM sentiasa menambah baik hala tuju dalam tempoh 12 tahun ini dari semasa ke semasa dan tidak lari daripada objektif asal mereka," katanya.Tapak seluas 6 ekar tersebut akan dijadikan Pusat Latihan Kebangsaan FAM serta pelbagai fasiliti yang mampu menampung program bola sepak diperingkat akar umbi sehingga kebangsaan.


Bantuan khas kewangan pemangkin pembangunan modal insan, RAYAS

PENDANG, 17 Januari - Sebanyak RM155,000 disumbangkan kepada Rumah Anak Yatim Amal Solehah (RAYAS), Pendang dan beberapa pertubuhan Badan Bukan Kerajaan (NGO).Bantuan kewangan khas itu adalah untuk keperluan semasa dalam usaha melahirkan modal insan yang cemerlang pada masa hadapan.Bantuan disampaikan Ahli Parlimen Pendang Datuk Awang Hashim."Saya berharap, sumbangan tersebut dapat membantu RAYAS dan NGO terlibat dalam menganjurkan program berkenaan yang dapat membangunkan modal insan yang terbaik kepada masyarakat," kata Awang Hashim selepas menyampaikan sumbangan tersebut di Rumah Anak Yatim Amal Solehah (RAYAS) di sini. Dalam ucapannya beliau turut mengingatkan anak-anak yatim di rumah berkenaan supaya tidak menjadikan situasi yang dilalui ketika ini sebagai penghalang untuk berjaya, sebaliknya mereka perlu berusaha bersungguh-sungguh agar dapat melakar masa depan yang lebih cerah.

RAYAS yang ditubuhkan pada tahun 2012, menempatkan bangunan dua buah asrama lelaki dan perempuan yang berumur 7 hingga 12 tahun, terdiri anak-anak yatim dan miskin.


COVID-19: 36 Kes dikesan babitkan kluster di SMK Tambunan

KOTA KINABALU, 16 Januari - Sebuah kluster COVID-19 dilaporkan berlaku di Sekolah Menengah Kebangsaan Tambunan dengan 36 kes dikesan setakat hari ini, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata kluster institusi pendidikan tercetus di asrama lelaki sekolah berkenaan dan kes indeks merupakan pelajar berusia 18 tahun yang disahkan positif pada 13 Jan lepas melalui ujian saringan kendiri. “Hasil saringan kontak rapat terhadap rakan asrama juga mengesan 35 lagi kes positif menjadikan jumlah kumulatif kluster ini sebanyak 36 kes. Semua kontak yang positif telah diasingkan dan diberi rawatan yang sesuai.“Siasatan lanjut yang dibuat menunjukkan setakat ini, jangkitan dan penularan virus terhad dalam kalangan pelajar yang tinggal di asrama sama,” menurutnya dalam kenyataan malam ini.Tambunan merupakan sebuah daerah di kawasan pedalaman tanah tinggi Sabah yang terletak kira-kira 80 kilometer dari Kota Kinabalu.Masidi juga berkata 213 kes direkodkan hari ini menjadikan jumlah kumulatif 244,217 dan pesakit COVID-19 yang sembuh ialah 108 kes menjadikan jumlah kumulatif pesakit pulih 236,443 orang manakala 761 pesakit sedang menerima rawatan.“Bilangan pesakit tahap empat dan lima menerima rawatan yang masih belum lengkap vaksin ialah seramai 22 orang,” katanya.- BERNAMA


TEKUN lulus 3,986 permohonan SPIM setakat ini - Noh

SHAH ALAM, 16 Januari - Kementerian Pembangunan Usahawan dan Koperasi (MEDAC) meluluskan sebanyak 3,986 permohonan Skim Pembiayaan Informal dan Mikro (SPIM) bernilai RM33 juta menerusi Tabung Ekonomi Kumpulan Usaha Niaga (TEKUN) Nasional.Menterinya, Tan Sri Noh Omar berkata daripada permohonan tersebut, kira-kira 95 peratus daripadanya mengambil masa dalam tempoh seminggu untuk diluluskan manakala selebihnya selama lapan hingga 14 hari susulan kekurangan maklumat.Menurut Noh, setakat ini kementerian telah menerima 23, 277 permohonan SPIM dengan nilai pinjaman RM180 juta. Ia termasuk 3, 986 permohonan yang telah diluluskan.“Oleh itu, kita terpaksa tangguhkan dahulu SPIM ini. Kita nak selesaikan dahulu permohonan yang belum diluluskan. Daripada peruntukan yang diagihkan, TEKUN akan cuba memberikan kelulusan secepat mungkin.“Baki daripada RM200 juta ini kita simpan untuk berikan keutamaan khusus kepada usahawan (TEKUN) yang terjejas akibat banjir,” katanya pada sidang media program jelajah mesra Menteri Pembangunan Usahawan dan Koperasi ke premis usahawan TEKUN di sekitar Shah Alam, hari ini.Dalam pada itu, Noh berkata, TEKUN telah meluluskan 232 permohonan bernilai kira-kira RM2 juta dengan 114 permohonan yang melibatkan peruntukan RM1 juta di Selangor bagi pinjaman banjir.Tambahnya, selain pemberian pinjaman, bantuan secara sekali beri (one off) juga sedang dikaji supaya usahawan yang terjejas banjir turut dapat manfaat.


Tiada bukti kesihatan awam Omicron mampu bina imuniti kelompok terhadap COVID-19

KLANG, 16 Januari - Tidak ada mana-mana pendekatan kesihatan awam dalam dunia yang menyatakan seseorang itu perlu dijangkiti varian Omicron COVID-19 untuk membina imuniti kelompok kepada wabak tersebut.Menteri Kesihatan Khairy Jamaluddin berkata pendekatan itu juga masih belum dibuktikan kesahihannya.“Tidak kira varian apa. Omicron ke, Delta, Alpha dan Beta, jangan sengaja nak dapat COVID-19 sebab yang pertama kita tidak tahu kesan wabak itu.“Yang kedua kita tidak tahu kesan ‘long’ COVID-19. Hari ini mungkin kita kata Omicron ini lebih ‘mild’ daripada Delta jadi kenapa tidak semua dijangkiti dengan Omicron supaya kita dapat imuniti kelompok dan sebagainya. Itu tidak terbukti lagi. Kita tahu Omicron ‘milder’ tetapi ia tidak bermakna yang anda perlu dijangkitinya,” katanya.Beliau sebaliknya menasihati masyarakat untuk tidak ‘sengaja’ menjangkitkan diri dengan COVID-19 dan terus mendapatkan dos penggalak.Khairy mengulas berhubung laporan berita pada Khamis yang menyatakan varian Omicron itu mampu membina imuniti kelompok dalam masyarakat disebabkan keadaan transmisinya yang tinggi.Khairy berkata demikian selepas melancarkan program Inisiatif Mengakhiri AIDS Melalui Kerjasama Pintar Kerajaan-badan bukan kerajaan atau secara ringkasnya GO-NGO Model KK 2.0 Peringkat Kebangsaan, di sini, hari ini.Beliau berkata 99 peratus daripada mereka yang dijangkiti Omicron di negara ini adalah pada kategori satu dan dua.Mengulas berhubung statistik jumlah jangkitan COVID-19 harian yang semakin meningkat, Khairy berkata masyarakat diminta supaya tidak menilai keadaan wabak berkenaan berdasarkan statistik itu sahaja.Jelasnya ia juga perlu dilihat dengan jumlah pesakit positif COVID-19 yang dimasukkan ke hospital dan unit rawatan rapi (ICU), yang disifatkannya masih terkawal.Khairy berkata Kementerian Kesihatan (KKM) turut menjangkakan akan berlaku peningkatan kes harian pada bulan ini dan Februari depan, susulan pergerakan masyarakat sejak perayaan Krismas, cuti sekolah, sambutan Tahun Baharu, perayaan Thaipusam dan Tahun Baharu Cina.“Jadi jangkaan KKM dalam tempoh masa sebulan dua ini, kita akan melihat sedikit peningkatan tetapi selagi kemasukan ke hospital, ICU berada dalam paras terkawal dan kadar kematian masih lagi menurun, jadi kita masih lagi dalam keadaan terkawal,” katanya.Beliau berkata keadaan di Selangor juga masih terkawal walaupun negeri itu setiap hari merekodkan jumlah kes tertinggi.“Antara sebab (kes tinggi di Selangor) adalah kemasukan pintu antarabangsa terletak di negeri itu di mana (pengembara) berdaftar di negeri ini, walaupun bukan orang Selangor,” katanya. - BERNAMA


Stigma negatif masyarakat antara faktor halang penagih tampil dapat rawatan - KJ

KLANG, 16 Januari - Stigma negatif masyarakat antara faktor yang menghalang penagih dadah untuk tampil mendapatkan rawatan dan bantuan profesional terhadap masalah penagihan yang mereka hadapi.“Kalau mereka pergi dan mengaku bahawa mereka penagih, mungkin akan ada kesan undang-undang di mana mereka akan ditangkap sebab itu yang ada dalam pemikiran mereka.“Baru ini kita tengok kes seorang remaja yang didakwa mencuri tabung masjid dan lihat cara bagaimana dia dimalukan. Saya tidak rasa, itu cara masyarakat kita patut layan mereka. Penagihan perlu ditangani sebagai satu masalah perubatan,” katanya.Beliau berkata pada pemberita selepas melancarkan Inisiatif Mengakhiri AIDS Melalui Kerjasama Pintar Kerajaan-badan bukan kerajaan atau secara ringkasnya GO-NGO Model KK 2.0 Peringkat Kebangsaan, di sini, hari ini.Khairy menjelaskan perkara itu dibangkitkan beliau susulan pendekatan yang dilaksanakan oleh badan bukan kerajaan khususnya Majlis AIDS Malaysia (MAM) melalui program itu sedikit sebanyak berjaya mengubah persepsi masyarakat terhadap mereka yang hidup dengan HIV-AIDS.Jelasnya melalui pelancaran inisiatif 2.0, pihaknya dengan kerjasama NGO juga telah pergi ke lapangan dan memberi pendedahan kepada golongan rentan khususnya agar maklumat berhubung risiko dan rawatan itu dapat disampaikan.Menerusi program kerjasama itu, ia membolehkan NGO untuk turut sama beroperasi di klinik kesihatan (KK) untuk membantu mengukuhkan program pengurangan mudarat kepada pesakit HIV-AIDS di mana KK Pandamaran, Klang dipilih untuk melaksanakan program tersebut dengan kerjasama MAM.Jelasnya dengan pemerkasaan komuniti dan NGO itu juga, KKM berharap dapat mengakhiri AIDS pada 2030 melalui Pelan Strategik Kebangsaan bagi Mengakhiri AIDS 2016-2030. - BERNAMA


Pascabanjir: KPLB sedia peruntukan baik pulih dan bina rumah baharu

PADANG TERAP, 16 Januari - RM38.5 juta telah diluluskan Kementerian Pembangunan Luar Bandar (KPLB), setakat 9 Januari lepas, bagi membaik pulih 1,879 rumah dan membina baharu 165 rumah yang mengalami kerosakan akibat banjir di lapan negeri, baru-baru ini.

Menteri, Datuk Seri Mahdzir Khalid bagaimanapun berkata, Pusat Kawalan Operasi Bencana, PKOB di daerah-daerah yang dilanda banjir masih menerima permohonan daripada penduduk terlibat.  Pahang, Selangor dan Negeri Sembilan mencatatkan jumlah rumah untuk baik pulih dan bina baharu yang tertinggi berbanding negeri-negeri lain. "Kerja-kerja baik pulih rumah dijangka mengambil masa antara 20 hari hingga sebulan. Manakala bina baru rumah, antara empat hingga enam bulan," kata Datuk Seri Mahdzir Khalid selepas merasmikan Mesyuarat Agung Pertubuhan Peladang Kawasan, PPK Naka di Pusat Komuniti Masyarakat Padang Kerasak di Padang Terap, Kedah.


Datuk Kamarul Zaman Mamat, Ketua Polis Johor baharu

JOHOR BAHRU, 16 Januari - Ketua Polis Johor yang baharu, Datuk Kamarul Zaman Mamat berikrar melaksana tugas secara penuh untuk memimpin pasukan Polis Johor.Selain menegaskan pegawai dan anggota menjaga intergriti, ikhlas menjalankan tugas dan tidak menjadi pembelot kepada pasukan. Menurutnya, sokongan padu diperlukan daripada semua pihak bagi memastikan kecemerlangan dan kejayaan kepimpinan terdahulu. "Cemerlang di sini cemerlang di mata masyarakat dan bukan cemerlang di mata warga Polis Diraja Malaysia (PDRM) sahaja, kerana kita dan masyarakat berpisah tiada.""Saya berjanji akan mengambil tanggungjawab ini dengan penuh cekap secara penuh terus bergerak ke hadapan sejajar dengan harapan pucuk pimpinan PDRM dan juga masyarakat," kata beliau kepada media selepas Majlis Serah Terima Tugas Jawatan Ketua Polis Johor daripada Pemangku Ketua Polis Johor, Datuk Khaw Kok Chin di Ibu Pejabat Polis Kontinjen Johor di Johor Bahru. Datuk Kamarul Zaman, 58 tahun menggantikan Datuk Ayob Khan Mydin Pitchay yang dilantik sebagai Pengarah Jabatan Siasatan Jenayah Narkotik (JSJN) Bukit Aman.


Pembangunan Kinta Riverwalk, tidak akan jadi projek ‘gajah putih’

IPOH, 16 Januari - Kerajaan Perak memberi jaminan pembangunan semula produk pelancongan di Kinta Riverwalk, tidak akan menjadi projek ‘gajah putih’.

Exco Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi berkata pengendalian pembangunan itu, akan diserahkan kepada hanya satu agensi iaitu Majlis Bandaraya Ipoh (MBI) berbanding beberapa pihak sebelum ini.

Beliau terdahulu menyempurnakan prapelancaran pembukaan semula Kinta Riverwalk, yang turut dihadiri Datuk Bandar Ipoh Datuk Rumaizi Baharin.

Mengulas lanjut, Datuk Nolee Ashilin berkata pembangunan Kinta Riverwalk itu adalah kesinambungan daripada Jejak Warisan Ipoh yang dibangunkan sebelum ini, bagi mewujudkan tarikan pelancongan di pusat bandar raya yang dikenali sebagai Segi Tiga Pelancongan Bandar Raya Ipoh.


Bukit Aman nafi wujud penipuan "Sim Swap"

KUALA LUMPUR, 15 Januari - Polis Diraja Malaysia menafikan wujudnya modus operandi penipuan bentuk baharu yang dinamakan sebagai “Sim Swap”.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata mesej berkenaan kewujudan modus operandi baharu itu dikenal pasti pihaknya menerusi sebaran informasi melalui aplikasi WhatsApp dan Facebook.

Menurutnya, mesej itu adalah palsu dan setakat ini tiada laporan polis diterima berkaitan modus operandi berkenaan.

"Menerusi mesej itu, mangsa akan menerima panggilan dan diminta menekan butang satu sebelum telefon digodam serta diambil alih penjenayah bagi memindahkan semua wang mangsa ke akaun lain.

Apa yang kerap berlaku adalah penghantaran fail APK (Paket Pakej Android) kepada pengguna telefon pintar yang mengandungi aplikasi berbahaya. Apabila pengguna memuat turun aplikasi itu, ianya akan memberi akses kepada penjenayah untuk mendapatkan data mengenai perbankan internet milik mangsa dan kemudian digunakan untuk memindahkan wang,” katanya dalam satu kenyataan hari ini.

Mohd Kamarudin menasihatkan orang ramai untuk berhenti menyebarkan maklumat itu dan berita tidak benar bagi mengelak kegusaran awam serta boleh menghubungi CCID Scam Response Centre (Pusat Respon Penipuan JSJK) di talian 03-26101559/1599 atau mana-mana balai polis berdekatan bagi menyalurkan maklumat. - BERNAMA


Pelabuhan Kemaman: peruntukan hampir RM1 bilion bagi mempertingkatkan keupayaan operasi

KEMAMAN, 15 Januari- Keupayaan operasi Pelabuhan Kemaman akan dipertingkatkan menerusi pemasangan dua kren gergasi dan pembesaran kawasan dermaga melibatkan peruntukan hampir RM1 bilion.Projek fasa pertama perlu dilaksanakan selepas dua syarikat gergasi kilang pemprosesan besi keluli akan memulakan operasi dan meningkatkan kapasiti pengeluaran menjelang 2024. Menteri Pengangkutan, Datuk Seri Dr. Wee Ka Siong berkata, sebuah syarikat tersebut - JXR Manufacturing akan mengambil alih tapak operasi bekas kilang PERWAJA dan akan beroperasi sepenuhnya menghasilkan produk besi keluli 'steel billet' pada 2024 berjumlah tujuh juta tan kargo setahun.  Manakala, syarikat Eastern Steel Sdn Bhd-ESSB, pengguna utama Pelabuhan Kemaman ketika ini akan melaksanakan pembesaran kilang bagi meningkatkan kapasiti pengeluaran daripada 1.5 juta tan kargo kepada lima juta tan kargo setahun. "Bila sampai 2024, kedua-dua syarikat gergasi besi keluli ini akan memberi impak besar daripada segi permintaan untuk kapasiti menguruskan barang-barangan yang dieksport dan juga import"."Maka atas faktor ini, Pelabuhan Kemaman terpaksa dilipat gandakan usahanya dari segi kapasiti perlu dipertingkatkan, bermaksud kena melakukan pembesaran dermaga kepada waktu yang sama penggunaan kren", jelasnya selepas melancarkan Cadangan Pelan Pembangunan Pelabuhan Kemaman di Kemaman, Terengganu.


KKM buka tawaran lanjut pengajian kepada pegawai tetap, kontrak

KUALA LUMPUR, 15 Januari - Kementerian Kesihatan (KKM) akan membuka tawaran mengikuti pengajian di peringkat Ijazah Sarjana, area of special interest (AOSI), Ijazah Doktor Falsafah (PhD) dan kepakaran kepada pegawai lantikan tetap serta kontrak kementerian itu.Ketua Setiausaha KKM Datuk Seri Mohd Shafiq Abdullah berkata tawaran yang dibuka mulai 28 Jan ini terbuka kepada pegawai Kumpulan Pengurusan dan Profesional bukan guna sama KKM lantikan tetap serta pegawai perubatan dan pergigian lantikan kontrak.Katanya pegawai-pegawai yang memenuhi syarat boleh membuat permohonan menerusi sistem e-HLP KKM di http://ehlp.moh.gov.my. "Pemakluman awal dibuat bagi membolehkan pegawai yang berminat untuk mengikuti pengajian di peringkat sarjana, AOSI, PhD dan kepakaran membuat persediaan sewajarnya sebelum tawaran dibuka," katanya dalam kenyataan di sini, hari ini.Menurut Mohd Syafiq pembukaan tawaran kali ini berbeza daripada tahun-tahun lepas kerana pegawai perubatan dan pergigian lantikan kontrak turut diberikan peluang mengikuti Program Latihan Kepakaran (PLK) di peringkat sarjana atau 'parallel pathway'."Sebelum ini, hanya pegawai lantikan tetap sahaja diberikan peluang untuk mengikuti kursus dalam perkhidmatan," katanya.Mohd Syafiq berkata langkah tersebut selaras dengan keputusan kerajaan pada 14 Julai lepas supaya KKM bersama-sama kementerian dan agensi pusat yang lain merangka pelan kerjaya yang komprehensif dan inklusif untuk pegawai perubatan dan pergigian lantikan kontrak.Katanya kerajaan menerusi Belanjawan 2022 meluluskan peruntukan kewangan RM100 juta kepada KKM untuk manfaat sehingga 3,000 pegawai lantikan kontrak. "KKM merakamkan penghargaan kepada Kementerian Kewangan, Jabatan Perkhidmatan Awam dan Kementerian Pengajian Tinggi yang bersama-sama merealisasikan hasrat kerajaan untuk memberi tawaran baharu kepada pegawai perubatan dan dan pergigian lantikan kontrak di KKM.- BERNAMA


Koordinasikan TVET untuk kebolehpasaran yang tinggi

PADANG TERAP, 15 Januari - Institusi pendidikan bawah Kementerian Pembangunan Luar Bandar (KPLB) yang menawarkan pendidikan dan Latihan Teknikal dan Vokasional (TVET) perlu dikoordinasikan agar memenuhi kebolehpasaran.Menterinya Datuk Seri Mahdzir Khalid berkata, penawaran bidang pengajian perlu lebih fokus dan dipertingkatkan untuk setiap institusi supaya tidak berlaku pertindihan kursus yang banyak.Katanya penting untuk KPLB memastikan semua kursus yang ditawarkan mempunyai kekuatan tersendiri bagi melahirkan pelajar yang benar-benar berkemahiran. "Sekarang kita sudah ada pemain industri, cuma maksud saya kalau kita ambil pelajar tu, katakankah kita ambil 40 pelajar tu ada pelajar yang berusia, adakah ada pasaran kerja untuk mereka? Kita mahu pastikan mereka ini dapat peluang pekerjaan." Kata Mahdzir selepas menyampaikan baucer bantuan persekolahan di Padang Terap, Kedah. Terdapat lebih kurang 1,300 institusi TVET yang diuruskan oleh kerajaan dan swasta dengan menawarkan pelbagai kursus kemahiran diperingkat sijil, diploma dan ijazah.Antaranya termasuk Giatmara, German Malaysia Institute (GMI), UniKL, Kolej Profesional Mara, Kolej Yayasan Pelajaran Mara dan Institut Kemahiran Mara.


Sesi pendengaran isu diskriminasi minyak sawit Malaysia Mac depan

AMPANG, 15 Januari - Sesi pendengaran isu diskriminasi minyak sawit Malaysia oleh negara Kesatuan Eropah (EU) akan diadakan Mac depan.Menurut Menteri Perusahaan Perladangan dan Komoditi Datuk Zuraida Kamaruddin, kementerian bersedia membentangkan fakta berkaitan minyak sawit negara untuk menjelaskan dakwaan dibangkitkan EU sebelum ini."Jadi kita nak membentangkan kepada mereka untuk perjelaskan satu persatu isu yang mereka tuduh, yang kami rasa tidak berasas. Jadi kita akan memberikan fakta-fakta dan juga contoh-contoh dan polisi serta peraturan-peraturan yang kita buat dalam negara kita." Kata Zuraida selepas melancarkan buku ‘Mari Kenali Sawit’peringkat Parlimen Ampang.Malaysia tahun lepas memfailkan kes berhubung diskriminasi minyak sawit kepada Pertubuhan Perdagangan Dunia melalui mekanisme Penyelesaian Pertikaian 600.Bagaimanapun tarikh tepat mengenai pendengaran itu masih belum ditetapkan dan menunggu tarikh sebenar yang akan diterima oleh Pejabat Peguam Negara. Zuraida berkata adalah sepatutnya Malaysia dibero peluang untuk menjelaskan pertuduhan yang dibangkitkan oleh EU sebelum sebarang tindakan dibuat.Ini memandangkan pertuduhan itu amatlah tidak berasas.


bantuanbanjir.com sediakan maklumat sahih dan terkini kepada penduduk terjejas banjir

KUALA LUMPUR, 15 Januari - Penduduk terjejas banjir disaran melayari laman web bantuanbanjir.com.Menurut Menteri Pembangunan Wanita Keluarga dan Masyarakat Datuk Seri Rina Mohd Harun, melalui laman berkenaan mereka boleh mengetahui maklumat sahih dan terkini berkaitan bantuan yang disediakan Kerajaan Persekutuan."Laman web berkenaan disediakan bagi memastikan segala bantuan dapat disalurkan kepada penduduk terjejas. Malah rakyat tidak tertipu dengan pelbagai laman web yang menyalurkan maklumat tidak sahih." Rina berkata demkian selepas menyampaikan bantuan 'Kembali Ke Sekolah' Parlimen Titiwangsa, di Masjid Al-Akram, Taman Datuk Keramat, Kuala Lumpur.Seramai 530 pelajar terdiri daripada anak-anak penduduk Projek Perumahan Rakyat (PPR) serta golongan B40 menerima bantuan berupa beg dan kelengkapan sekolah, termasuk peralatan untuk Pengajaran Dan Pembelajaran Di Rumah (PdPR).Turut menerima bantuan 224 penduduk terjejas banjir fasa 1 dan 2 di parlimen berkenaan.


Penubuhan jawatankuasa khas, perkasakan usaha konservasi penyu

TERENGGANU, 15 Januari- Satu jawatankuasa khas perlu ditubuhkan untuk memperkasakan usaha konservasi penyu secara lebih serius, demi menyelamatkan kemandirian haiwan terancam itu.Peruntukan dan tenaga pakar khusus daripada pelbagai jabatan dan agensi kerajaan, universiti, pertubuhan bukan kerajaan (NGO) , sektor korporat dan komuniti nelayan tempatan juga perlu disediakan untuk menyokong usaha konservasi berkenaan.Ketua Makmal Penyelidikan Luar Institut Oseanografi dan Sekitaran Universiti Malaysia Terengganu , Dr Mohd Uzair Rusli berkata, sejak kebelakangan ini, kes kematian penyu semakin meningkat.Sekali gus memberi petunjuk sudah tiba masanya untuk kerajaan lebih serius, dalam mencari punca kematian haiwan berkenaan.Jelasnya lagi, setiap kematian penyu perlu dibuat bedah siasat oleh pakar autopsi untuk melihat punca kematian sebenar secara saintifik.Sebelum ini, dua punca kematian yang kerap dilaporkan ialah tertelan plastik dan lemas kerana terperangkap dalam pukat nelayan. Mengulas lanjut, beliau berkata usaha menyelamatkan penyu sama pentingnya dengan usaha kerajaan memastikan kelestarian industri perikanan negara.


Ancaman harimau, kawalan dibantu Batalion 3 PGA Senoi Praaq

TUMPAT, 15 Januari- 29 anggota pasukan Batalion 3 Pasukan Gerakan Am (PGA) Senoi Praaq Kem Bidor ditugaskan untuk membantu mengawal kawasan Pos Bihai, lokasi ancaman harimau di Gua Musang. Menurut Ketua Polis Kelantan, Datuk Shafien Mamat, pihaknya telah menerima permohonan daripada Jabatan Perlindungan Hidupan Liar dan Taman Negara (Perhilitan) Kelantan untuk membuat kawalan dan mengesan harimau terbabit. Ujarnya pasukan pertama melibatkan 19 anggota akan melapor diri pada 19 Januari ini.  "Kita tak nak satu selagi usaha kita belum selesai mereka ini tidak dibenarkan keluar samada nak cari makan dan sebagainya sebab dalam hutan ni bahaya dan saya dimaklumkan juga agensi-agensi telah menghantar bekalan makanan kepada penduduk yang terjejas", katanya selepas merasmikan program New Year Ride di Balai Polis Wakaf Bharu, Tumpat.Menurutnya, pasukan berkenaan dilihat lebih sesuai untuk menjaga kawasan berkenaan. Penugasan yang diberikan akan ditetapkan setibanya pasukan berkenaan di Gua Musang nanti.


Pascabanjir: Persatuan OKU Sentral turun padang agih bantuan barangan keperluan asas bernilai RM200,000

AYER KEROH, 15 Januari- Usaha membantu penduduk terjejas masih giat dilaksana pihak berkaitan serta Badan Bukan Kerajaan (NGO) walaupun banjir yang melanda beberapa negeri sudah pulih sepenuhnya.Antaranya, Persatuan OKU Sentral yang turun padang menghulurkan sumbangan. Menurut Presidennya, Datuk Ras Adiba Radzi, bantuan yang disampaikan ialah barangan keperluan asas sumbangan pelbagai pihak melibatkan nilai keseluruhan RM200,000."Kami telah pergi di beberapa negeri lain, Selangor, Melaka dan juga Pahang dan Negeri Sembilan serta kawasan- kawasan yang bukan sahaja banjir tetapi di tanah runtuh juga"."Antara bekalan yang kami bawa selain daripada bekalan makanan dan air adalah tilam, toto dan juga tempat masak dan kadang-kadang di kawasan mereka itu tidak ada lampu, jadi kami pun ada bekalkan mereka lampu suluh", katanya selepas menyerahkan sumbangan kepada Ketua Menteri Melaka, Datuk Seri Sulaiman Md Ali di Seri Bendahara, Ayer Keroh.  Sumbangan tersebut akan diagihkan kepada penduduk terjejas banjir di daerah Jasin.


Banjir di Segamat semakin pulih, hanya tiga PPS masih dibuka

SEGAMAT, 15 Januari- Keadaan banjir di Segamat, Johor, pulih lebih 98 peratus, dengan tiga Pusat Pemindahan Sementara (PPS) masih dibuka.  Pegawai Daerah Segamat, Hasrin Kamal Hashim berkata, ia melibatkan kawasan Kampung Batu Badak, Gemereh, dan Kampung Sedeng. Sehingga kini, 74 penduduk terjejas ditempatkan di PPS Sekolah Agama Gemereh, manakala, tiga penduduk di PPS Balairaya Gemereh.  PPS khas Dewan Serbaguna Jalan Genuang pula dibuka sebagai persediaan menempatkan penduduk terjejas positif COVID-19.  Hasrin berkata pihaknya akan membuat penilaian dalam masa terdekat bagi memutuskan penutupan PPS terbabit.  'Kita sudah hampir penghujung, tinggal sikit lagi, itupun kalau kita tahu dan faham, kampung yang terlibat ini, memang paling mula dan paling akhir, akan balik ke rumah masing", katanya.Sehingga kini, 118 permohonan bantuan pascabanjir telah diluluskan.


Pengeluaran i-Citra bergantung pengimbangan kepentingan rakyat jangka pendek dan panjang

KOTA BHARU, 15 Januari - Keputusan mengenai pengeluaran tambahan wang Kumpulan Wang Simpanan Pekerja (KWSP) bergantung kepada pengimbangan diantara kepentingan rakyat untuk jangka pendek dan jangka panjang.Ini susulan laporan media mengenai kajian awam yang dibuat oleh sebuah parti politik berkait 97.12 peratus rakyat ingin kerajaan meluluskan i-Citra RM10,000 secara one-off. Menteri Kewangan Senator Datuk Seri Tengku Zafrul Tengku Abdul Aziz berkata, pendekatan menggunakan simpanan KWSP bagi menampung keperluan kecemasan memberi kesan kepada kemerosotan berterusan simpanan persaraan ahli. Katanya hampir separuh ahli KWSP mempunyai simpanan kurang daripada RM10,000 ribu, iaitu 55 peratus daripada jumlah tersebut adalah bumiputera. "Lebih membimbangkan lagi 79 peratus daripada ahli yang kurang daripada RM10,000 ini juga adalah daripada bumiputera. Jadi kalau kita benarkan pengeluaran tambahan yang diminta ini oleh kajian ini menyebabkan lebih ramai ahli yang perlu bersara dibawah bawah paras garis kemiskinan dan juga menyebabkan beban yang besarlah kepada seluruh Keluarga Malaysia pada masa depan.” Kata Zafrul berkata demikian dalam sidang media sempena Program Jelajah Bajet 2022 di Pusat Transformasi Bandar (UTC) Kelantan. Terdahulu beliau turut menyampaikan bantuan musim tengkujuh kepada 15 orang penoreh getah dibawah Pihak berkuasa Kemajuan Pekebun Kecil Perusahaan Getah (RISDA).  Mengulas lanjut Senator Datuk Seri Tengku Zafrul memberi jaminan bahawa kerajaan sentiasa peka dengan masalah rakyat dan pelbagai pendekatan diusahakan dibawah Bajet 2022 bagi memelihara kebajikan rakyat terutama golongan B40 dan M40.


Agihan keuntungan Interim 3/2021 FELCRA diawalkan

MACHANG, 15 Januari - Agihan keuntungan Interim 3/2021 kepada peserta Felcra Bhd (FELCRA) akan dibuat mulai bulan depan, dua bulan lebih awal berbanding sebelum ini.  Dianggarkan agihan interim keuntungan terbabit akan melibatkan jumlah keseluruhan melebihi RM230 juta. Menurut Pengerusi FELCRA Datuk Ahmad Jazlan Yaakub, agihan tersebut akan segera dilaksanakan setelah penyelarasan akaun dan tabungan selesai dilakukan serta proses akhir kemaskini senarai peserta di buat.  "Kalau dulu interim ketiga dividen ketiga diberikan pada bulan April atau bulan empat pada tahun berikutnya. Tetapi saya boleh memberi jaminan bahawasanya untuk interim ketiga ini kita akan beri lebih awal iaitu pada bulan Febuari bererti bulan depan. Kali ini akan ada peningkatan memandangkan kepada bolehlah dianggap kestabilan harga sawit dipasaran antarabangsa." Kata Jazlan kepada media selepas meninjau Program Jualan Keluarga Malaysia Peringkat Parlimen Machang di Pusat Transformasi Ilmu, Bukit Tiu, Machang.  Program jualan murah selama dua hari sejak semalam itu melibatkan 30 barangan keperluan asas itu mendapat sambutan menggalakkan daripada penduduk sekitar dengan jualan direkodkan mencecah hampir RM50,000.Mengulas lanjut beliau berkata nilai keuntungan tersebut diraih dibawah projek-projek Penyatuan dan Pemulihan (P&P) bagi tempoh September hingga Disember 2021.  Tambah Jazlan, peningkatan harga komoditi dipasaran terutama kelapa sawit menyumbang kepada kejayaan FELCRA dalam menjana keuntungan yang lebih positif sepanjang tahun lalu.


Tidak perlu Pilihan Raya DUN Johor, fokus bantu rakyat terjejas banjir

MUAR, 15 Januari - Tiada keperluan untuk mengadakan Pilihan Raya Umum, PRU DUN Johor.

Timbalan Presiden BERSATU, Datuk Seri Ahmad Faizal Azumu berkata, fokus ketika ini untuk membantu rakyat yang ditimpa musibah banjir.

Justeru, semua pihak tanpa mengira latar belakang politik perlu berganding bahu memberi bantuan.

Tegasnya lagi, "kerjasama antara parti pemerintah perlu dikekalkan, dan kepentingan peribadi tidak harus diutamakan."

"Kerjasama dengan pemimpin Barisan Nasional (BN) baik dan tidak mempunyai sebarang masalah." Beliau yang juga Menteri Belia dan Sukan berkata demikian selepas Program Sukarelawan Pasca Banjir KBS di Kampung Sungai Berani, Lenga, Muar.

Rabu lalu, Menteri Besar Johor, Datuk Hasni Mohammad memaklumkan masih memantau keadaan semasa, berhubung keperluan mengadakan PRU DUN Johor.


Banjir di Johor semakin pulih, 6 buah PPS ditutup

JOHOR, 15 Januari - Setakat 12 tengah hari, keadaan banjir di Johor semakin pulih dengan 89 penduduk terjejas direkodkan.

Malah tiga Pusat Pemindahan Sementara (PPS) sahaja masih dibuka ketika ini berbanding 9 semalam.

Jumlah penduduk terjejas berkurangan berbanding semalam lebih 300 penduduk yang ditempatkan di PPS.

Dua PPS masih beroperasi di Segamat iaitu melibatkan PPS Sekolah Agama Gemereh, dan PPS Balai Raya Gemereh 4.

Manakala sebuah lagi PPS melibatkan daerah Tangkak iaitu PPS Sekolah Kebangsaan Durian Chondong.

Lebih separuh jumlah penduduk terjejas dibenarkan pulang selepas banjir semakin pulih sejak semalam.


Banjir di Sarawak: Jumlah penduduk terjejas meningkat sedikit

SARAWAK, 15 Januari - Jumlah penduduk terjejas banjir dilaporkan meningkat sedikit di Sarawak.Terkini, 46 individu daripada 5 buah keluarga sedang berlindung di sebuah Pusat Pemindahan Sementara (PPS) di Sibu.Mereka ditempatkan di PPS Dewan Kampung Jeriah.Petang semalam, Portal Info Bencana JKM menunjukkan PPS itu menempatkan 44 individu terjejas. Sementara itu, Angkatan Pertahanan Awam (APM) Bintulu, bersiap siaga sepenuhnya sekiranya banjir.Fokus tertumpu di lokasi berisiko iaitu Tatau dan Sebauh.Pegawai Pertahanan Awam Daerah Bintulu, Leftenan Pertahanan Awam Raidah Jomi memaklumkan, anggotanya sudah digerakkan ke kawasan berkenaan untuk melaksana pemantauan berterusan.Aset milik APM, terutama bot laju telah diuji pandu bagi memastikan ia bersedia digunakan pada bila-bila masa. Kesiapsiagaan dilakukan berikuti situasi hujan berterusan di Bintulu, sejak beberapa hari lalu.


Penggunaan bas elektrik sokong usaha capai status neutral karbon seawal 2050

PUCHONG, 14 Januari - Perkhidmatan bas yang menggunakan kuasa elektrik sepenuhnya akan dimulakan di Kuala Lumpur, Putrajaya dan bandar besar sebelum diperluas ke seluruh negara.Langkah itu selaras dengan sasaran Malaysia mencapai status negara neutral karbon seawal tahun 2050, kata Perdana Menteri, Datuk Seri Ismail Sabri Yaakob.Menurut beliau, setakat ini 60 buah bas seumpanya telah ditempah oleh Dewan Bandaraya Kuala Lumpur (DBKL) daripada pengeluar bas Kumpulan SKSBus.Tempahan akan diperoleh secara berperingkat bermula tahun ini hingga 2023.Perdana Menteri juga berharap, syarikat-syarikat bas lain mencontohi usaha DBKL menyediakan perkhidmatan bas percuma GoKL yang menggunakan bas elektrik."Untuk mencapai sasaran negara menjadi neutral karbon seawal 2050, semua pihak perlu terlibat," katanya kepada media selepas melawat kilang integrasi bas elektrik penuh Kumpulan SKSBus di Pulau Meranti di sini hari ini.Kumpulan SKSBus melalui unitnya SKS Coachbuilders Sdn Bhd mempunyai pengalaman lebih 50 tahun dalam industri pembinaan bas. Ia antara pengilang bas di negara ini yang memperoleh pensijilan Barangan Buatan Malaysia dan dilengkapi kilang robotik.Sejak 2019, Kumpulan SKSBus telah bekerjasama dalam bidang teknikal dengan Kumpulan CRRC China iaitu pengilang lokomotif eletrik dan kenderaan pengangkut terbesar di dunia, untuk membina bas elektrik.Bas elektrik keluaran SKSBus mampu melengkapkan perjalanan sehingga 250 kilometer dengan sekali pengecasan..


KPLB komited menambah baik infrasturktur luar bandar

PUTRAJAYA, 14 Januari - Kementerian Pembangunan Luar Bandar (KPLB) komited menambah baik proses penyampaian perkhidmatan kepada penduduk luar bandar khususnya dalam membangunkan ekonomi dan infrastruktur kawasan luar bandar.

Menteri KPLB, Datuk Seri Mahdzir Khalid berkata, sebanyak RM2.45 billion diperuntukkan tahun ini untuk projek prasarana di luar bandar bagi kesejahteraan penduduk terlibat.Menurut Mahdzir, infrastruktur yang lengkap akan menjadi pemangkin kepada kemajuan di sebuah kampung termasuk dari segi ekonomi dan modal insan."Dia punya optik kepada kementerian adalah untuk kesejahteraan rakyat di luar bandar. Buatlah apa pun tapi yang penting kita dapat untuk kesejahteraan rakyat."Dan untuk mencapai kesejahteraan rakyat, fokus kita adalah bagaimana dengan sistem penghantaran untuk kita mempercepatkan proses," katanya selepas menyampaikan ucapan amanat tahun baharu di Putrajaya.Beliau juga berharap, 142 projek baharu dan 476 projek sambungan berkaitan infrastruktur yang dirancang untuk tahun ini dapat dilaksanakan mengikut jadual walaupun berdepan kekangan akibat pandemik COVID-19.Hadir sama pada majlis amanat itu adalah Timbalan Menteri Pembangunan Luar Bandar 1, Datuk Seri Abdul Rahman Mohamad dan Ketua Setiausaha KPLB, Datuk Ramlan Harun.


Tingkat kawalan keselamatan di Laut Sulu, Sulawesi serta Pantai Timur Sabah

TAWAU, 14 Januari - Pertemuan Menteri Pertahanan dari tiga negara iaitu Malaysia, Indonesia dan Filipina akan diadakan pada 27 Januari ini.Ia merupakan perbincangan untuk mengukuhkan Perjanjian Kerjasama Trilateral (TCA) dalam meningkatkan kawalan keselamatan di Laut Sulu, Sulawesi serta Pantai Timur Sabah.Menurut Menteri Kanan Pertahanan Datuk Seri Hishammuddin Tun Hussein, hasrat tersebut telah disuarakannya dan dipersetujui Indonesia dan Filipina."Kita tidak boleh berdepan dengan ancaman ini secara keseorangan, dan sebab itu kita perlu bekerjasama rapat dengan negara jiran. Perbincangan dengan kementerian berkenaan merupakan komitmen ketiga-tiga negara terhadap musuh yang sama." Kata Hishammuddin kepada media sempena lawatan kerjanya ke Kem Kukusan di Tawau.Hishamuddin turut memaklumkan, tiada kes penculikan baharu direkodkan sepanjang tahun lepas di kawasan perairan Sabah.Ini sekali gus membuktikan keupayaan Eastern Sabah Security Command (ESSCOM) dalam mengawal keselamatan perairan khususnya di kawasan zon selamat Sabah Timur ESSZONE.Antara kes yang berjaya ditangani termasuklah penculikan untuk wang tebusan, rompakan laut, penyeludupan, kemasukan pendatang asing tanpa izin (PATI) serta aktiviti militan dan pengganas.Sementara itu katanya, sebuah lagi kem baharu bagi Tentera Darat akan dibina tahun ini di Felda Sahabat Lahad Datu dengan peruntukan RM646.15 juta bagi memperkasa kawalan keselamatan di Pantai Timur Sabah.


Perkasa industri perkayuan negara

TERENGGANU, 14 Januari - Majlis Kayu Kayan Malaysia (MTC) memperuntukkan RM800,000 dalam usaha memperkasakan industri perkayuan negara.Selain pembelian mesin berteknologi tinggi mengikut piawaian industri untuk disumbangkan kepada pemain-pemain industri di seluruh negara.  Menurut Pengerusinya Norrida Yusoff, insentif ini bagi merancakkan kembali industri perkayuan negara sewaktu pasca pandemik COVID-19 dan secara tidak langsung membantu usahawan muda meneroka peluang pasaran yang tersedia ada.  Melalui sumbangan itu juga, ia bakal memacu kadar pengeluaran produk perkayuan sekaligus memaksimumkan penjanaan pendapatan dalam kalangan usahawan yang terlibat berbanding kaedah konvensional.  "MTC selaku pemegang taruh utama sektor perindustrian perkayuan negara juga kini dalam usaha untuk memberi tambah nilai kepada usahawan-usahawan tempatan bagi meneroka sebarang peluang-peluang baharu melalui penjenamaan dan pemasaran sekaligus memberi penanda aras baharu industri ini." Kata Norrida di sini. Oleh itu sebanyak 21 mesin kerja-kerja kayu telah disumbangkan kepada usahawan dalam negeri Terengganu dan juga lepasan pelajar Terengganu Industry Training Centre (TTITC) yang telah dikenal pasti mempunyai daya saing untuk lebih maju kehadapan.


Saham Azam Baki: Cuti sementara dan fokus isytihar harta - JKMR

KUALA LUMPUR, 14 Januari - Jawantkuasa Khas Mengenai Rasuah (JKMR) sebulat suara mengesyorkan agar Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki bercuti sementara dari tugasnya kerana didakwa memiliki saham dengan jumlah yang melampau.Pengerusinya, Tan Sri Dr Rais Yatim berkata, ia adalah bagi memberi laluan untuk beliau disiasat pihak berkuasa.Tegasnya, isu perisytiharan harta oleh Azam menjadi fokus utama dalam siasatan yang sedang berjalan. JKMR turut mempersoalkan beberapa persoalan berkenaan pemilikan saham yang sehingga kini masih belum terjawab."Enam tahun yang lalu telah berlaku perkara ini (pemilikan saham), adakah pengisytiharan telah dibuat sama ada sebagai beneficial (penerima manfaat) atau milikan sendiri? Itu juga tidak dapat dijelaskan dalam situasi ketika ini."Lantaran itu, kami dalam JKMR mengesyorkan supaya siasatan dilakukan terhadap beliau (Azam), tetapi beliau juga telah menyatakan bersedia untuk disiasat."Jadi dalam soal ini, tidak timbul sama ada beliau setuju atau tidak untuk disiasat. Kita dapat terima ini sebagai satu ruang ketelusan untuk beliau memberi penjelasan sebenar."Pembelian saham adalah hak individu sesiapa pun boleh beli saham, tapi dalam pekeliling 2002 dinyatakan tidak boleh lebih dari RM100,000.Mengikut pekeliling perkhidmatan bilangan 3 tahun 2002, sesorang pegawai boleh membli saham tertakluk kepada syarat iaitu tidak melebihi 5 peratus daripada modal dibayar atau RM100,000 pada nilai semasa, yang mana lebih rendah dalam tiap-tiap satu syarikat yang diperbadankan."Maka beliau (Azam) perlu mengambil cuti rehat sebentar (sementara) jawatankuasa (Lembaga Penasihat Pencegahan Rasuah (LPPR) menjalankan tugas mereka," katanya dalam sidang media di Parlimen, hari ini.“Kami mengesyorkan siasatan dilakukan ke atas Azam sama ada Polis Diraja Malaysia (PDRM), Suruhanjaya Sekuriti, Ketua Setiausaha Negara, jabatan disipilin SPRM atau mana-mana agensi yang berkaitan,” ujar Rais.Tambah Rais, apabila sesuatu berlaku terhadap ketua jabatan, ia harus sedia disiasat.“Kita juga tidak tahu apakah status pemilikan saham itu sama ada saham untuk diri sendiri atau tidak dan ia juga perlu disiasat,” katanya.JKMR dalam sidang media berkata, meskipun siasatan harus dibuat ke atas ketua pesuruhjaya itu, namun mendapati ia bukan perbuatan jenayah.“Ini bukan perbuatan jenayah, tetapi mungkin salah laku, namun Azam perlu mengambil cuti rehat sementara kes sedang disiatat,” jelasnya.Turut hadir Senator Zaiedi Suhaili, Ahli Parlimen Bukit Bendera, Wong Hon Wai dan Ahli Parlimen Pasir Gudang, Hassan Abdul Karim.


PR1MA bina rumah gaya terkini

KUALA LUMPUR, 14 Januari - Perbadanan PR1MA Malaysia (PR1MA) akan membina rumah yang menepati gaya hidup masa terkini.Ini dalam usaha menggalakkan pemilikan rumah untuk generasi muda.Menurut pengerusinya Datuk Dr. Fathul Bari Mat Jahya, pemilikan rumah bukan lagi dilihat sebagai pemilikan tempat tinggal semata-mata malah merupakan satu pelaburan untuk masa hadapan. "Anak muda walaupun pemilikan aset biasanya untuk yang sudah berkahwin, tetapi kita nak didik supaya anak muda pada hari ini, walaupun masih tidak berkahwin, mereka perlu membeli rumah sebagai aset da pelaburan." Kata Dr. Fathul selepas program Selamat Pagi Malaysia di Angkasapuri.Selain gaya hidup pihaknya juga akan turut mempertimbangkan beberapa faktor yang menjadi tarikan anak muda seperti kemudahan dan juga akses kepada pengangkutan.Di Selangor sebanyak lima projek PR1MA yang sudah disiapkan dan dua masih dalam pembinaan.Sementara itu di Kuala Lumpur, PR1MA mempunyai tiga projek dan dua telah disiapkan manakala satu masih dalam pembinaan.


Pengagihan BAP bermula 17 Januari ini

KUALA LUMPUR, 14 Januari - Pengagihan Bantuan Awal Persekolahan (BAP) kepada murid yang bakal memasuki Tahun 2 hingga Tingkatan 5, pada 21 Mac 2022 bagi Sesi persekolahan tahun 2022/2023 akan dilaksanakan mulai 17 Januari ini.Murid Tahun 1 hingga Tingkatan 4 dalam kalangan isi rumah berpendapatan RM3,000 kebawah yang sedang dalam sesi persekolahan bagi tahun 2021/2022 juga layak menerima BAP. Sementara itu bagi murid Tahun 1 yang akan mula mendaftar masuk sekolah pada 21 Mac 2022, pemberian BAP akan dilaksanakan selepas proses pendaftaran selesai."Bagi sesi persekolahan tahun 2022/2023, kerajaan telah bersetuju meningkatkan kadar BAP kepada RM150 untuk seorang murid berbanding RM100 sebelum ini. Manfaat bantuan ini akan diterima oleh seramai 3 juta penerima BAP dalam kalangan isi rumah berpendapatan RM3,000 kebawah." Menurut Kementerian Pendidikan Malaysia (KPM) dalam satu kenyataan.Pemberian BAP akan dibuat secara tunai atau dikredit ke akaun bank.Sekiranya pemberian secara tunai, pengagihan akan dilaksanakan di sekolah mengikut Prosedur Operasi Standard (SOP) yang dikeluarkan oleh Majlis Keselamatan Negara dan Kementerian Kesihatan Malaysia.


Panglima Tentera Darat ketuai senarai penerima darjah kebesaran, bintang, pingat Negeri Sembilan

SEREMBAN 14 Januari- Panglima Tentera Darat, Jeneral Tan Sri Zamrose Mohd Zain mendahului senarai 410 penerima darjah kebesaran, bintang dan pingat sempena Hari Keputeraan ke-74 Yang Dipertuan Besar Negeri Sembilan Tuanku Muhriz Tuanku Munawir, hari ini.Zamrose, dianugerahkan Darjah Seri Setia Negeri Sembilan Yang Amat Cemerlang (SSNS) yang membawa gelaran Datuk Seri.Turut menerima darjah sama, Timbalan Pengerusi Eksekutif Kumpulan Matrix Concepts Holding Berhad Datuk Lee Tian Hock.Penasihat Undang-Undang Negeri Sembilan Muzalmah Mustapha Kamal menerima Darjah Datuk Paduka Negeri Sembilan (DPNS) yang membawa gelaran Datuk.Pengelola Bijaya Diraja Kapt (B) Azizi Mohamad Ali dan Datuk Johan Pahlawan Lela Perkasa Walad Kuala Dioh Penghulu Luak Inas Mohammad Ariff Sidek merupakan penerima anugerah Darjah Setia Tuanku Muhriz Yang Amat Gemilang (DSTM) yang membawa gelaran Datuk.Selain itu, Ahli Dewan Negara Senator Dr Ahmad Azam Hamzah, Pakar Perunding Kardiologi Hospital Serdang Dr Asri Ranga Abdullah Ramaiah, Pengarah Urusan & Rakan Operasi Tempatan Mcdonald's Malaysia Azmir Jaafar dan artis tempatan Wan Aishah Wan Ariffin antara 22 penerima Darjah Setia Bakti Negeri Sembilan (DBNS) yang turut membawa gelaran Datuk.Seramai 11 individu pula menerima Darjah Setia Negeri Sembilan (DNS) termasuk Datuk Raja Balang Balai Undang Luak Jelebu Amrus Alias dan Naib Presiden Persatuan Hoki Negeri Sembilan M Gobinathan.Tuanku Muhriz turut berkenan mengurniakan pingat Darjah Tuanku Muhriz (DTM) kepada dua penerima, Darjah Pekerti Terpilih (DPT) kepada 31 penerima, Ahli Setia Negeri Sembilan (ANS) (43), Setiawan Tuanku Muhriz (STM) (seorang), Pingat Khidmat Cemerlang Masyarakat (PMC) (98) dan Pingat Jasa Kebaktian (PJK) (171).Seramai 10 orang menerima Pingat Bentara Tuanku Muhriz (BTM) manakala 16 lagi menerima Pingat Khidmat Lama (PKL).Istiadat pengurniaan darjah kebesaran Negeri Sembilan akan berlangsung di Balairung Seri, Istana Besar Seri Menanti di Kuala Pilah hari ini bagi sesi pertama, sesi kedua pada 22 Januari dan sesi ketiga pada 27 Januari. – BERNAMA


Penternak akuakultur terjejas banjir rugi RM28 juta

SHAH ALAM, 14 Januari- Penternak akuakultur di negeri terjejas banjir mengalami kerugian berjumlah RM28 juta, manakala bagi myKomuniti Perikanan iaitu pengusaha Perikanan (myAP) dan Nelayan Darat dianggarkan RM800,000 menurut laporan awal Jabatan Perikanan (DOF).DOF dalam kenyataannya memaklumkan pihaknya menerima laporan mengenai jumlah bantuan yang diperlukan melalui Program Permulaan Semula Agromakanan (tabung bencana) dan ia akan dimajukan kepada Kementerian Pertanian dan Industri Makanan (MAFI)."Bantuan yang disalurkan adalah tertakluk kepada kadar dan had yang ditetapkan iaitu bantuan sehingga 50% daripada kos operasi (benih, peralatan dan makanan ternakan) mengikut sistem ternakan pengusaha."Had bantuan yang akan diberi juga tidak melebihi 50 peratus nilai kerugian yang dilaporkan dan disahkan oleh Pejabat Perikanan Daerah/Negeri," menurut kenyataan itu.Kenyataan itu menyebut bantuan yang akan diberi sama ada berbentuk input pertanian atau peralatan/mesin, peralatan perniagaan atau lain-lain untuk membantu memulihkan projek kumpulan sasar serta mekanisasi dan automasi ladang.Menurut DOF, bagi sektor perikanan, takrifan kumpulan sasar adalah penternak akuakultur berskala kecil yang menjalankan aktiviti penternakan air tawar dan air payau serta hatcheri (panti benih) di kawasan sehingga dua hektar atau menggunakan sangkar/kandang yang tidak melebihi 15 unit.DOF memaklumkan pengusaha terjejas boleh menghantar permohonan ke Pejabat Perikanan Daerah/Negeri dengan disertai dokumen lengkap yang berkaitan.Dokumen yang diperlukan termasuk borang permohonan bantuan (perlu disahkan oleh Pengarah Perikanan Negeri), senarai nama, salinan kad pengenalan dan laporan polis (satu laporan satu kawasan/satu kerosakan/kerugian).Dokumen lain ialah laporan siasatan oleh jawatankuasa teknikal, gambar/video berkaitan bencana, anggaran kerugian dan perakuan permohonan di peringkat negeri atau setara. – BERNAMA


Ekspo 2020 Dubai 'jendela peluang' Malaysia setaraf negara lain - Tan Sri Annuar Musa

DUBAI, 14 Januari- Ekspo 2020 Dubai yang disertai Malaysia disifatkan sebagai 'jendela peluang' dalam memastikan perkembangan Malaysia setaraf negara lain, kata Menteri Komunikasi dan Multimedia, Tan Sri Annuar Musa.Beliau berkata pembabitan Kementerian Komunikasi dan Multimedia (KKMM) menerusi Perbadanan Ekonomi Digital Malaysia (MDEC) mencatatkan kejayaan susulan pemeteraian 13 memorandum persefahaman oleh syarikat-syarikat Malaysia yang menyertai Minggu Ekonomi Digital Malaysia."Bagi Kementerian Komunikasi dan Multimedia kita mengambil kesempatan sepenuhnya daripada Minggu Ekonomi Digital Malaysia untuk membolehkan inovasi daripada syarikat-syarikat dan usahawan dari negara kita membuat libat urus dan kerjasama dengan syarikat lain."Ekspo ini adalah peluang terbaik yang saya harap terutama sekali dari sudut perkembangan syarikat Malaysia yang menceburkan diri dalam ekonomi digital, saya harap ekspo ini menjadi peluang untuk mereka mendapatkan rakan kongsi, kerjasama," katanya.Selain itu, beliau menyifatkan pertemuannya dengan syarikat negara luar yang bekerjasama dengan syarikat tempatan (Malaysia) sebagai 'eye-opener' untuk beliau menggalakkan syarikat tempatan menyertai pasaran secara global, khususnya dalam bidang inovasi, kreatif serta bidang membabitkan ekonomi digital.Beliau berkata demikian selepas melawat beberapa pavilion negara luar termasuk Sweden, Slovenia dan Australia di Ekspo 2020 Dubai hari ini.Terdahulu, beliau mengadakan pertemuan dengan beberapa wakil negara di pavilion berkenaan termasuk Pengarah Pemasaran Ericsson Jason Selen bagi berbincang mengenai kesalinghubungan di Malaysia.Kesalinghubungan adalah aspek penting dalam mencapai aspirasi bagi menjadikan Malaysia sebagai Hab Nomad Digital pilihan rantau ini, program yang diperkenalkan dalam Bajet 2022.Annuar mengadakan lawatan kerja di Dubai bermula 10 hingga 13 Jan dan beliau mengumumkan Minggu Ekonomi Digital Malaysia sempena Ekspo 2020 Dubai semalam.MDEC menyasar untuk menarik pelaburan komited bernilai lebih RM300 juta, serta 50 prospek perniagaan yang layak semasa Minggu Ekonomi Digital Malaysia bermula dari 9 hingga 15 Januari di Ekspo 2020 Dubai.Dari 9 hingga 15 Januari, MDEC akan mengetuai satu delegasi terdiri daripada 20 syarikat Malaysia ke Ekspo 2020 Dubai sebagai sebahagian daripada program Minggu Ekonomi Digital Malaysia. – BERNAMA


Malaysia-Singapura pupuk kerjasama digital lebih erat sokong pemulihan pascapandemik

PUTRAJAYA , 13 Januari - Malaysia dan Singapura memupuk kerjasama lebih erat dalam aspek teknologi maklumat dan digital bagi menyokong pemulihan negara dalam fasa pascapandemik.Mesyuarat Jawatankuasa Bersama (JCM) ke-5 yang dikendalikan Singapura secara maya, membincangkan usaha transformasi digital kedua-dua negara berjiran.Perkara itu dimaklumkan melalui kenyataan bersama Kementerian Komunikasi dan Multimedia Malaysia (KKMM) dan Kementerian Komunikasi dan Penerangan Singapura.Ketua Setiausaha KKMM, Datuk Seri Mohammad Mentek berkata, Malaysia akan terus membangunkan teknologi dan model perniagaan unik seiring pembangunan ekonomi digital melalui Revolusi Industri Keempat, selain giat membantu Perusahaan Mikro, Kecil dan Sederhana.Malaysia berharap dapat meneroka kerjasama berpotensi dalam sektor berkenaan bersama-sama Singapura pada masa akan datang.Setiausaha Tetap Kementerian Perhubungan dan Penerangan Singapura Yong Ying-I pula berkata, kolaborasi projek-projek digital kedua-dua negara akan dapat meningkatkan hubungan negara dan rakyat, sekali gus menyokong usaha pemulihan negara daripada pandemik COVID-19.Malaysia bakal menjadi tuan rumah JCM ke-6 pada akhir tahun ini.


Bekerjasama lindungi alam sekitar, kurangkan kesan perubahan iklim - Sultan Nazrin

IPOH, 13 Januari - Sultan Perak, Sultan Nazrin Muizzuddin Shah menitahkan semua pihak agar terus bekerjasama untuk melindungi alam sekitar dalam usaha mengurangkan kesan perubahan iklim.

Langkah itu penting demi kemakmuran berterusan dan kelangsungan hidup.

Titah baginda bencana banjir yang melanda negara baru-baru ini sekali lagi dengan jelas menunjukkan bahayanya kesan yang dibawa oleh perubahan iklim.

"Kesan aktiviti manusia terhadap hidupan liar, iklim, sungai, hutan dan lautan adalah mendalam, seperti akibat kepada manusia.

"Memulihkan kesihatan planet kita memerlukan semua usaha kita, daripada kerajaan ke sektor swasta kepada orang awam juga", titah Sultan Nazrin secara maya bersempena Ulang Tahun ke-50 Penubuhan Tabung Alam Sedunia (WWF) Malaysia, bertemakan 50 Tahun - Bersama Alam Semulajadi.  Titah baginda lagi, selain membantu penduduk terjejas, kerajaan juga perlu berani mencari inisiatif baharu untuk menangani punca utama bencana tersebut.  Dalam masa sama, organisasi seperti WWF Malaysia akan terus berada di barisan hadapan untuk tempoh 50 tahun dan seterusnya bagi menghadapi cabaran mendatang.


e-Locker menjadikan pengurusan warga asing lebih cekap

PUTRAJAYA, 13 Januari- Sistem baharu "e-Locker" yang bakal diperkenalkan Kementerian Dalam Negeri (KDN) akan memperkemas pengurusan warga asing seterusnya menjadikan lebih baik, cekap dan berkesan.Menurut Menteri Dalam Negeri, Datuk Seri Hamzah Zainudin inisiatif itu akan memanfaatkan penggunaan data raya atau big data secara optimum dalam menguruskan warga asing."Pengurusan warga asing juga harus kita berikan tumpuan Insya-Allah bukan hanya di Semenanjung begitu juga di Sabah dan Sarawak. Segala apa yang kita lakukan ini kita mahu melihat kejayaan untuk menguruskan warga asing yang ada dalam negara kita. Apabila mereka masuk kita tahu keberadaan mereka, katanya semasa menyampaikan amanat Tahun Baharu 2022 KDN di sini.Jelasnya, sistem e-Locker sudah diperkenalkan di beberapa negara termasuk Emiriyah Arab Bersatu (UAE) dan India. Pengenalan sistem itu juga bakal memberi manfaat kepada kerajaan, negara sumber, majikan juga pekerja asing apabila dokumen berkaitan seperti pasport, kontrak kerja, visa dan pas bekerja boleh diakses secara digital.Mengulas lanjut, Hamzah berkata KDN juga terus komited dalam meningkatkan ketelusan proses pemerolehan kewarganegaraan bagi pemohon yang layak berdasarkan peruntukan Perlembagaan Persekutuan, undang-undang dan peraturan-peraturan yang sedang berkuat kuasa. Selain itu usaha untuk mengarus perdana pendigitalan dalam memberi perkhidmatan kepada rakyat juga akan diteruskan bagi tahun ini menerusi pembangunan Sistem Imigresen Bersepadu Nasional (NIISe) dan Identiti Digital Nasional (IDN).


Tangga ke-13 Indeks Pemulihan COVID-19, PM zahir penghargaan kepada Keluarga Malaysia, jangan sesekali alpa

KUALA LUMPUR, 13 Januari - Perdana Menteri, Datuk Seri Ismail Sabri Yaakob menzahirkan penghargaan dan tahniah kepada Keluarga Malaysia atas pencapaian negara menduduki tangga ke-13 Indeks Pemulihan COVID-19 Nikkei Asia.Menerusi catatan di Facebook rasminya, Ismail berkata pencapaian itu adalah hasil daripada kerja keras dan semangat penyatuan setiap ahli Keluarga Malaysia bersama-sama menempuhi wabak itu."Alhamdulillah, Malaysia memperoleh 66.5 mata dalam Indeks Pemulihan COVID-19 Nikkei Asia yang tertinggi bagi negara ASEAN dan tangga ke-13 daripada 122 negara atau wilayah.Indeks pencapaian ini mengambil kira aspek pengurusan jangkitan, pelaksanaan pemberian vaksin dan mobiliti sosial," katanya.Beliau turut merakamkan perhargaan kepada seluruh Keluarga Malaysia termasuk wira-wira negara iaitu #frontliners yang bertungkus lumus memelihara rakyat dan negara daripada ancaman wabak COVID-19."Ya, kita berada dalam tempoh pemulihan negara daripada musuh dunia iaitu COVID-19. Pelbagai cabaran dan dugaan sudah kita tempuhi, namun semangat sebagai sebuah Keluarga perlu sentiasa utuh demi mencapai kemakmuran bersama.Walaupun kita mencapai indeks yang terbaik, namun kita jangan sesekali alpa. Sentiasa menjaga keselamatan diri, keluarga dan masyarakat di sekeliling kita," jelasnya.Perdana Menteri mengakhiri catatan itu dengan menulis #KeluargaMalaysia #BekerjaBersamaRakyat.


Pelan Tindakan Kawalan Sempadan Darat, perkasa kawalan sempadan negara

PUTRAJAYA, 13 Januari - Pelan Tindakan Kawalan Sempadan Darat bakal dibangunkan Kementerian Dalam Negeri (KDN) tahun ini bagi memperkasa kawalan sempadan darat negara.Menteri Dalam Negeri, Datuk Seri Hamzah Zainudin berkata, untuk itu pihak kementerian akan memulakan kajian pembangunan sistem integrasi kawalan sempadan yang dikenali sebagai Sistem Kawalan Sempadan Kebangsaan, (NBCS)."Negara kita begitu poros dari segi sempadannya dia boleh masuk dari sempadan darat dia boleh masuk daripada sempadan laut dan juga dari udara bagaimana cara nak pastikan kita boleh capai satu tahap yang begitu baik sekali banyak dokumen telah saya tengok banyak buku saya dah baca."Masalah ini bukan hanya negara kira masalah timbul bila negara-negara yang sempadannya begitu poros," menurut Hamzah ketika berucap menyampaikan Amanat Tahun Baharu 2022 KDN di di sini.Jelasnya lagi empat pintu masuk baharu negara akan dibuka, masing-masing di Teluk Melano dan Kapit di Sarawak, Pengerang di Johor dan Setiu, Terengganu. Pembukaan pintu masuk ini dapat meningkatkan kemudahan kemasukan warga asing ke Malaysia.


Lebih 1.7 juta permohonan BKM diterima setakat ini

KUALA LUMPUR, 13 Januari- Lebih 1.7 juta permohonan Bantuan Keluarga Malaysia (BKM) telah diterima setakat 10 Januari lalu.Menteri Kewangan, Tengku Datuk Seri Zafrul Tengku Abdul Aziz memaklumkan, hampir 95 peratus daripada jumlah itu merupakan permohonan secara dalam talian.Bagi pemohon yang tidak ada kemudahan internet, Lembaga Hasil Dalam Negeri (LHDN) membuka kaunter perkhidmatan di semua pejabat cawangannya pada hujung minggu pertama dan keempat bulan ini."Bantuan Keluarga Malaysia atau BKM, tarikh pendaftaran baharu dan kemas kini BKM dibuka mulai 1 Januari sehingga hujung bulan ini bagi memastikan mereka yang layak dapat mengemukakan permohonan masing-masing. "Penerima sedia ada yang mempunyai sebarang perubahan maklumat berpeluang membuat kemas kini," jelasnya menerusi hantaran di Facebook rasminya hari ini.BKM akan memberi manfaat kepada 9.6 juta penerima dengan peruntukan RM8.2 bilion tahun ini.Sementara itu, mengulas kemajuan inisiatif dilaksanakan kerajaan tahun lalu, sebanyak 11 juta rakyat negara ini telah menikmati pemberian Bantuan Prihatin Rakyat, Bantuan Khas COVID-19 dan Bantuan Kehilangan Pendapatan berjumlah RM8.8 bilion.Inisiatif Jamin Kerja yang memperuntukkan RM4.8 bilion pula berjaya menjana 558,633 peluang pekerjaan, melangkaui sasaran ditetapkan sebanyak 500,000 pekerjaan.Tahun ini, sasaran dinaikkan kepada 600,000 peluang pekerjaan bagi memastikan kesejahteraan Keluarga Malaysia.


Agong, permaisuri ucap takziah kepada keluarga Serbegeth Singh, satu kehilangan besar

KUALA LUMPUR, 13 Januari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga legenda bola sepak negara Serbegeth Singh yang meninggal dunia semalam.Seri Paduka Baginda berdua menzahirkan rasa sedih dengan pemergian mendiang dan menzahirkan harapan agar seluruh keluarga mendiang sabar serta tabah menghadapi dugaan dalam suasana sedih serta pilu ini.Menerusi catatan facebook Istana Negara, Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada dunia bola sepak negara.Mendiang semasa zaman kegemilangannya pernah bermain di posisi pertahanan dan beraksi buat skuad kebangsaan bermula dari tahun 1982 hingga 1991.Mendiang juga pernah beraksi dalam tiga Kejohanan Sukan Asia pada tahun 1982, 1986 dan 1990 dan pernah memenangi pingat emas ketika Sukan SEA 1989.Pada era 80-an, mendiang pernah beraksi bersama skuad bola sepak negeri Pahang, pasukan Johor, Kuala Lumpur, Negeri Sembilan dan Perak.Mendiang juga merupakan generasi emas skuad Kuala Lumpur ketika membantu pasukan ibu kota memenangi hatrik Piala Malaysia dari tahun 1987 hingga 1989.Selepas bersara sebagai pemain, mendiang pernah berkhidmat sebagai Penasihat Global di Blackburn Rovers pada tahun 2012.Mendiang berumur 61 tahun, meninggal dunia ketika berbasikal di Iskandar Puteri, petang semalam.